2007O0009 — FI — 14.09.2012 — 004.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B EUROOPAN KESKUSPANKIN SUUNTAVIIVAT, annettu 1 päivänä elokuuta 2007, raha-, rahoituslaitos- ja rahoitusmarkkinatilastoista (uudelleenlaaditut suuntaviivat) (EKP/2007/9) (2007/830/EY) (EYV L 341, 27.12.2007, p.1)

Muutettu:





Oikaisu









▼B

EUROOPAN KESKUSPANKIN SUUNTAVIIVAT,

annettu 1 päivänä elokuuta 2007,

raha-, rahoituslaitos- ja rahoitusmarkkinatilastoista (uudelleenlaaditut suuntaviivat)

(EKP/2007/9)

(2007/830/EY)







EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5.1, 12.1 ja 14.3 artiklan, ottaa huomioon rahalaitossektorin konsolidoidusta taseesta 22 päivänä marraskuuta 2001 annetun asetuksen EKP/2001/13 ( 1 ), ottaa huomioon vähimmäisvarantojen soveltamisesta 12 päivänä syyskuuta 2003 annetun asetuksen EKP/2003/9 ( 2 ), ottaa huomioon korkotilastoista, jotka koskevat rahalaitosten soveltamia kotitalouksien ja yritysten talletus- ja lainakorkoja, 20 päivänä joulukuuta 2001 annetun asetuksen EKP/2001/18 ( 3 ), ottaa huomioon sijoitusrahastojen saamisia ja velkoja koskevista tilastoista annetun asetuksen EKP/2007/8 ( 4 ), ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 ( 5 ), ottaa huomioon pankkien ja muiden rahoituslaitosten tilinpäätöksestä ja konsolidoidusta tilinpäätöksestä 8 päivänä joulukuuta 1986 annetun neuvoston direktiivin 86/635/ETY ( 6 ), ottaa huomioon kirjanpitoa ja tilinpäätöstietojen antamista koskevista oikeussäännöistä Euroopan keskuspankkijärjestelmässä 5 päivänä joulukuuta 2002 annetut suuntaviivat EKP/2002/10 ( 7 ), ottaa huomioon Euroopan kansantalouden tilinpito- ja aluetilinpitojärjestelmästä yhteisössä (EKT95) 25 päivänä kesäkuuta 1996 annetun neuvoston asetuksen (EY) N:o 2223/96 ( 8 ) liitteen A, sekä katsoo seuraavaa: (1) Tietyistä raha- ja pankkitilastotietoihin liittyvistä Euroopan keskuspankin tiedonantovaatimuksista ja kansallisten keskuspankkien tiedonantomenettelyistä 6 päivänä helmikuuta 2002 annettuja suuntaviivoja EKP/2003/2 on muutettu merkittävästi useaan kertaan. Kun kyseisiin suuntaviivoihin tehdään nyt uusia muutoksia, ne on syytä laatia uudelleen asioiden selkeyttämiseksi. (2) Euroopan keskuspankki (EKP) tarvitsee EKP:n taseen sekä euron käyttöön ottaneiden jäsenvaltioiden (jäljempänä ”rahaliittoon osallistuvat jäsenvaltiot”) kansallisten keskuspankkien taseet ja muiden rahalaitosten kuin kansallisten keskuspankkien (jäljempänä ”muut rahalaitokset”) taseet kyetäkseen laatimaan rahalaitossektorin maakohtaiset taseet ja euroalueen yhteenlasketun taseen, euroalueen rahalaitossektorin konsolidoidun taseen sekä vastaavat euroalueen raha-aggregaatit. (3) Sijoitusrahastojen saamisia ja velkoja koskevista tilastoista annetussa asetuksessa EKP/2007/8 (8) vahvistetaan, että sekamallissa on annettava arvopaperikohtaiset tiedot sijoitusrahastojen sellaisten arvopaperien kannoista, joilla on julkisesti saatavilla oleva tunnistekoodi. Kansallisten keskuspankkien tulisi luokitella ja aggregoida tällaiset tiedot. (4) Toimivan keskitetyn arvopaperitietokannan (CSDB) tai vastaavan kansallisen arvopaperitietokannan olemassaoloa pidetään olennaisena sijoitusrahastojen saamisia ja velkoja koskevien tilastotietojen luokittelemiseksi. (5) Maakohtaiset ja vertailukelpoiset tiedot rahaliittoon osallistuvissa jäsenvaltioissa käytössä olevista maksutilastoista ja instrumenteista ovat olennaisia, jotta voidaan tunnistaa ja seurata muutoksia, maksujärjestelmien yhdentyminen mukaan luettuna, sekä katsoo seuraavaa: ON ANTANUT NÄMÄ SUUNTAVIIVAT:







1 artikla

Soveltamisala

1. Yleistä

Näillä suuntaviivoilla vahvistetaan kansallisten keskuspankkien velvoitteet, jotka liittyvät raha-, rahoituslaitos- ja rahoitusmarkkinatilastojen toimittamiseen EKP:lle.

2. Raportointia koskevat vaatimukset, standardit ja toimituspäivät

Kansalliset keskuspankit toimittavat 3–18 artiklassa tarkoitetut tiedot näiden suuntaviivojen liitteessä III vahvistettujen vaatimusten mukaisesti ja liitteessä IV vahvistettuja tietojen sähköistä toimittamista koskevia standardeja noudattaen. EKP toimittaa kunkin vuoden syyskuuhun mennessä kansallisille keskuspankeille seuraavaa vuotta koskevan raportointiaikataulun tarkkoine toimituspäivineen.

▼M2

3. Takautuvia tietoja koskevat raportointivaatimukset

Takautuvia tietoja koskevat raportointivaatimukset koskevat ainoastaan 3, 6, 7, 10, 11, 14, 15, 16, 17 ja 18 a artiklassa vahvistettua raportointia.

a) Valtion liittyessä Euroopan unioniin ja/tai ottaessa euron käyttöön sovelletaan seuraavia sääntöjä, sanotun kuitenkaan rajoittamatta b alakohdan soveltamista: i) EU:hun toukokuussa 2004 liittyneiden jäsenvaltioiden kansalliset keskuspankit ilmoittavat EKP:lle takautuvat tiedot, jotka kattavat ainakin ajanjakson vuodesta 2004 lähtien; ii) niiden jäsenvaltioiden kansalliset keskuspankit, jotka liittyivät EU:hun ennen toukokuuta 2004 mutta eivät ole näiden suuntaviivojen voimaantuloon mennessä ottaneet euroa käyttöön, ilmoittavat EKP:lle takautuvat tiedot, jotka kattavat ainakin ajanjakson vuodesta 1999 lähtien sekä rahalaitosten korkotilastojen osalta ajanjakson vuodesta 2003 lähtien; iii) EU:hun toukokuun 2004 jälkeen liittyneiden jäsenvaltioiden kansalliset keskuspankit ilmoittavat EKP:lle takautuvat tiedot ainakin kolmelta edelliseltä vuodelta; iv) rahaliittoon osallistuvien jäsenvaltioiden kansalliset keskuspankit ilmoittavat EKP:lle takautuvat tiedot saamisista ja veloista, joiden vastapuolena ovat sellaiset jäsenvaltiot, jotka ottavat euron käyttöön näiden suuntaviivojen voimaantulon jälkeen, vähintään seuraavilta ajanjaksoilta: 1) vuodesta 1999 lähtien, mikäli jäsenvaltio liittyi EU:hun ennen toukokuuta 2004; tai 2) vuodesta 2004 lähtien, mikäli jäsenvaltio liittyi EU:hun toukokuussa 2004; tai 3) edellisiltä kolmelta vuodelta, mikäli jäsenvaltio liittyi EU:hun toukokuun 2004 jälkeen. Tätä periaatetta sovelletaan ainoastaan tilastoihin, joita varten kerätään myös vastapuolimaan mukaan eriteltyjä tietoja.

b) Sovelletaan seuraavia sääntöjä: i) Rahamarkkinarahastojen osalta takautuvien tietojen toimittamisessa EKP:lle noudatetaan näiden suuntaviivojen mukaista kansallisten keskuspankkien raportointikäytäntöä, jota ne noudattivat vuoden 2008 loppuun asti. Kansalliset keskuspankit, jotka ovat ilmoittaneet luottolaitosten taseet, voivat toimittaa vapaaehtoisesti vuoden 2008 joulukuun loppua edeltävien viitekausien rahamarkkinarahastojen tasetiedot; kansalliset keskuspankit, jotka ovat ilmoittaneet rahamarkkinarahastojen neljännesvuositason tasetiedot suppeiden raportointivaatimusten mukaisesti tai jotka eivät ole toimittaneet luottolaitosten eivätkä rahamarkkinarahastojen tasetietoja, toimittavat rahamarkkinarahastoja koskevia historiatietoja viimeistään euroalueeseen liittymisestä lähtien, jos tällaiset tiedot ovat saatavilla, ei kuitenkaan vuoden 1997 syyskuun loppua edeltäviltä viitekausilta; edellä sanottu ei rajoita 10 artiklan soveltamista; ii) yrityksille myönnettyjen, Euroopan yhteisön tilastollisen toimialaluokituksen NACE Rev. 2 mukaisesti toimialoittain eriteltyjen lainojen osalta kansalliset keskuspankit toimittavat EKP:lle historiatietoja, jos niitä on saatavilla, joko a) maaliskuusta 2003 alkaen tai b) vähintään kahdelta euroalueeseen liittymistä edeltävältä vuodelta, jos jäsenvaltio on liittynyt euroalueeseen maaliskuun 2003 jälkeen; iii) muiden rahoituksen välittäjien osalta EKP:lle toimitetaan takautuvia neljännesvuositason tietoja ensimmäisen käytettävissä olevan viitekauden tiedoista alkaen ja siten, että tiedot toimitetaan ainakin vuoden 1998 neljännen neljänneksen viitekaudesta lähtien; iv) arvopaperien osalta EKP:lle toimitettavat aikasarjat alkavat joulukuusta 1989 kantatietojen osalta ja tammikuusta 1990 virtatietojen osalta; v) maksutilastojen osalta toimitetaan parhaiden edellytysten mukaisesti viiden vuoden tiedot sisältäen viimeisimmän viitevuoden tiedot.

▼B

2 artikla

Määritelmät

Näissä suuntaviivoissa tarkoitetaan

1. ”jossakin maassa olevalla” samaa kuin neuvoston asetuksen (EY) N:o 2533/98 1 artiklassa,

2. ”eurojärjestelmällä” rahaliittoon osallistuvien jäsenvaltioiden kansallisia keskuspankkeja ja EKP:tä;

3. ”luottolaitoksella” samaa kuin asetuksen EKP/2001/13 liitteessä I olevan 1 osan I.2 kohdassa.

3 artikla

Rahalaitoksia koskevat tase-erätilastot

1. Raportoinnin laajuus

▼M2

a) Yleistä

Kansalliset keskuspankit laativat ja ilmoittavat asetuksen (EY) N:o 25/2009 (EKP/2008/32) mukaisesti kaksi erillistä yhteenlaskettua tasetta, molemmat bruttoperusteisina: yhden, joka koskee rahalaitosten alasektoria ”keskuspankki”, ja yhden, joka koskee alasektoria ”muut rahalaitokset”.

Kansalliset keskuspankit ottavat omaa keskuspankkitasettaan koskevat tarvittavat tilastotiedot kirjanpitojärjestelmästään näiden suuntaviivojen liitteessä I olevien vastaavuustaulukoiden avulla. EKP ottaa tilastojen raportointia varten taseestaan tiedot, jotka vastaavat kansallisten keskuspankkien omista taseistaan ottamia tietoja.

Kansalliset keskuspankit johtavat muiden rahalaitosten tasetta koskevat tarvittavat tilastotiedot laskemalla yhteen maassa olevilta yksittäisiltä rahalaitoksilta kerätyt tase-erät lukuun ottamatta maan kansallisen keskuspankin tase-eriä.

Nämä vaatimukset koskevat kuukauden lopun ja vuosineljänneksen lopun kantatietoja ( 9 ), kuukausikohtaisia ja neljännesvuosikohtaisia virtojen korjaustietoja sekä lainojen arvopaperistamista ja muita lainojen siirtoja koskevia tietoja.

Kansalliset keskuspankit ilmoittavat tase-eriä koskevat tilastotiedot liitteessä III olevan osan 1 mukaisesti.

▼B

b) Virtatietojen korjaukset

Kansalliset keskuspankit ilmoittavat EKP:lle luokituksen muutoksia ja arvostusmuutoksia koskeviin kuukausikohtaisiin ja neljännesvuosikohtaisiin muutossarjoihin liittyvät tiedot näiden suuntaviivojen liitteen V mukaisesti.

EKP määrittää virtojen ( 10 ) arvon laskemalla kuukauden lopun kantatietojen erotuksen ja poistamalla erotuksesta sitten muista kuin taloustoimista aiheutuneet muutokset. Taloustoimiin liittymättömät muutokset poistetaan virtatietojen korjausten avulla. Virtatietojen korjauksia on kolmentyyppisiä:

— arvostusmuutokset: niiden tulee kuvata luottotappioiden ja luottojen arvonalennusten vaikutusta sekä hallussa olevien, myytyjen tai liikkeeseen laskettujen jälkimarkkinakelpoisten arvopapereiden kannan markkinahinnan vaihtelujen vaikutusta.

— luokituksen muutokset ja muut vastaavat järjestelyt: niiden tulee sisältää kaikki sellaiset muutokset taseen kantatiedoissa, jotka johtuvat i) tilastollisen kattavuuden muutoksesta rahalaitosten joukossa ( 11 ), ii) saamisten tai velkojen luokituksen muutoksesta, tai iii) raportointivirheistä, jotka on korjattu kantatiedoissa vain rajoitetulta ajanjaksolta, sekä rakennemuutosten ( 12 ) vaikutuksista.

— valuuttakurssimuutokset: niiden tulee kattaa kaikki kantatietojen muutokset, jotka aiheutuvat valuuttakurssimuutosten vaikutuksista valuuttamääräisiin saamisiin ja velkoihin. EKP laskee valuuttakurssikorjaukset niiden valuuttaosuuksien mukaisesti, jotka johdetaan asetuksen EKP/2001/13 liitteessä I olevan 2 osan taulukossa 4 esitettyjen tärkeimpien valuuttojen mukaan eriteltyjen saamisten ja velkojen erittelyn perusteella.

2. Raportoinnin tiheys ja määräaika

Kansalliset keskuspankit ja EKP:n laskentaosasto ilmoittavat EKP:lle kuukausittaiset tase-erien kanta- ja muutostiedot sen kuukauden päättymistä seuraavan 15 työpäivän päättymiseen mennessä, johon tiedot liittyvät.

Kansalliset keskuspankit ja EKP:n laskentaosasto ilmoittavat EKP:lle neljännesvuosittaiset tase-erien kanta- ja muutostiedot sen vuosineljänneksen päättymistä seuraavan 28 työpäivän päättymiseen mennessä, johon tiedot liittyvät.

3. Korjausten ilmoittaminen

Kansalliset keskuspankit saattavat joutua korjaamaan meneillään olevaa viitejaksoa edeltävän jakson tietoja. Lisäksi korjauksia saatetaan joutua tekemään viitekuukautta edeltävää jaksoa edeltäviin tietoihin esim. virheiden, luokituksen muutosten, raportointimenettelyjen kehittymisen vuoksi. EKP voi käsitellä poikkeuksellisia ja tavanomaisia korjauksia samaan aikaan tai päättää käsitellä poikkeuksellisia korjauksia vasta raha-aggregaattien kuukausittaisen raportointikauden jälkeiseen aikaan.

Korjaukset ilmoitetaan EKP:n raha- ja pankkitilastojen laatimisoppaassa (Money and Banking Statistics Compilation Guide) ( 13 ) vahvistettujen periaatteiden mukaisesti. Kuukausittaisiin tietoihin tehdyt poikkeukselliset korjaukset toimitetaan samaan aikaan neljännesvuosittaisten tilastojen kanssa, jotta voidaan varmistaa asianmukainen tasapaino rahatalouden tilastojen laadun ja vakauden välillä sekä lisätä kuukausittaisten ja neljännesvuosittaisten tilastojen keskinäistä johdonmukaisuutta

▼M2

4. Estimointimenettely

a) Pienten rahalaitosten ryhmä

Mikäli kansalliset keskuspankit myöntävät asetuksen (EY) N:o 25/2009 (EKP/2008/32) 8 artiklan 1 kohdan a alakohdan mukaisia poikkeuksia rahamarkkinarahastoille, niiden on varmistettava, että poikkeuksen saaneiden rahamarkkinarahastojen yhdistetty osuus kansallisesta yhteenlasketusta rahamarkkinarahastotaseesta ei ylitä

i) 10:tä prosenttia sellaisessa rahaliittoon osallistuvassa jäsenvaltiossa, jonka kansallisen rahamarkkinarahastotaseen osuus euroalueen yhteenlasketusta rahamarkkinarahastotaseesta on yli 15 prosenttia;

ii) 30:tä prosenttia kaikissa muissa rahaliittoon osallistuvissa jäsenvaltioissa lukuun ottamatta niitä rahaliittoon osallistuvia jäsenvaltioita, joissa kansallisen rahamarkkinarahastotaseen osuus euroalueen yhteenlasketusta rahamarkkinarahastotaseesta on alle 1 prosentti, jolloin rahamarkkinarahastojen laskemiselle pieniin rahalaitoksiin kuuluviksi ei ole erityisiä rajoituksia.

b) Estimointia koskevat vähimmäisvaatimukset

Kansalliset keskuspankit estimoivat pienten rahalaitosten tiedot 100 prosentin kattavuuteen laatiessaan EKP:lle ilmoitettavia kuukausittaisia ja neljännesvuosittaisia rahalaitosten tasetietoja, mikäli ne myöntävät pienille rahalaitoksille poikkeuksia asetuksen (EY) N:o 25/2009 (EKP/2008/32) 8 artiklan 1 kohdan a ja/tai d alakohdan mukaisesti. Kansalliset keskuspankit voivat valita menettelyn, jolla tiedot estimoidaan 100 prosentin kattavuuteen sillä edellytyksellä, että estimointimenettely täyttää seuraavat vähimmäisvaatimukset:

i) Puuttuvien erittelyjen osalta estimaatit johdetaan soveltamalla suhdelukuja, jotka perustuvat pieniä rahalaitoksia tilastollisesti edustavampana pidettävään varsinaisten tiedonantajien osajoukkoon seuraavasti: — Niiden jäsenvaltioiden kansalliset keskuspankit, joiden osuus euroalueen yhteenlasketusta rahalaitostaseesta on suurempi kuin 2 prosenttia, määrittelevät osajoukon siten, että siihen kuuluvien yhteisöjen yhteenlaskettu tase ei ylitä 35:tä prosenttia kansallisesta yhteenlasketusta rahalaitostaseesta. Tätä vaatimusta ei sovelleta, jos poikkeuksen saaneiden laitosten taseiden osuus kansallisesta rahalaitostaseesta on alle 1 prosentti. — Niiden jäsenvaltioiden kansallisia keskuspankkeja, joiden osuus euroalueen yhteenlasketusta rahalaitostaseesta on vähemmän kuin 2 prosenttia, kannustetaan noudattamaan samaa järjestelyä. Jos siitä kuitenkin aiheutuisi merkittäviä kustannuksia, voivat kansalliset keskuspankit soveltaa näissä jäsenvaltioissa tiedonantajien perusjoukkoon perustuvia suhdelukuja.

ii) Sovellettaessa i alakohtaa sekä pienten laitosten ryhmä että varsinaisten tiedonantajien osajoukko voidaan jakaa edelleen laitostyypin mukaisiin ryhmiin (esimerkiksi rahamarkkinarahastoihin tai luottolaitoksiin).

iii) Mikäli ainoastaan kerran vuodessa saamistensa kokonaismäärän ilmoittavien rahamarkkinarahastojen osuus ylittää 30 prosenttia minkä tahansa jäsenvaltion yhteenlasketusta rahamarkkinarahastotaseesta, on kansallisten keskuspankkien estimoitava rahamarkkinarahastojen ja luottolaitosten ilmoittamat tiedot erikseen seuraavasti: — Jos täysimääräisten tiedonantovelvollisuuksien alaisia rahamarkkinarahastoja on riittävän kattavasti, käytetään estimoinnin perusteena niiden yhteenlaskettua tasetta. — Jos täysimääräisten tiedonantovelvollisuuksien alaisia rahamarkkinarahastoja ei ole riittävän kattavasti tai niitä ei ole lainkaan, kansalliset keskuspankit tekevät vähintään kerran vuodessa vaihtoehtoisten tietolähteiden perusteella arvion rahamarkkinarahastosektorin taseesta ja käyttävät sitä estimoinnin perusteena.

iv) Mikäli erittelyjä saadaan mutta niiden valmistuminen vie pitempään tai niitä saadaan harvemmin, ilmoitetut tilastotiedot — toistetaan väliin jäävien jaksojen aikana sellaisinaan, jos ne ovat osoittautuneet riittäviksi, tai — niihin sovelletaan asianmukaisia tilastollisia estimointimenettelyjä, joiden avulla kehityssuunta tai kausittaiset vaihtelut otetaan huomioon.

v) Estimointia koskevien vähimmäisvaatimusten täytäntöön panemiseksi tarvittavat suhdeluvut ja muut välilaskelmat voidaan johtaa valvontaviranomaisilta saaduista tiedoista, jos näiden tietojen ja estimoitavien tilastoerittelyjen välillä voidaan katsoa olevan luotettava yhteys.

c) Merkittävistä muutoksista ilmoittaminen

Kansalliset keskuspankit ilmoittavat EKP:lle estimointimenettelyjensä merkittävistä muutoksista.

▼B

5. Arvostusta koskevat säännöt ja/tai kirjanpitosäännöt

Kansalliset keskuspankit ja EKP noudattavat keskuspankkitasetta laatiessaan suuntaviivojen EKP/2002/10 yhdenmukaistettuja kirjanpitosääntöjä, paitsi seuraavissa tapauksissa:

a) jos kansallisten keskuspankkien ja EKP:n edellytetään kirjanpitoa varten arvostavan arvopaperisalkkunsa kuukausittain eikä neljännesvuosittain;

b) kirjanpitoerät 9.5 ”muut eurojärjestelmän sisäiset saamiset (netto)” ja 10.4 ”muut velat eurojärjestelmän sisällä (netto)” ilmoitetaan bruttoperusteisesti;

c) kirjanpitoerä 14 ”arvonmuutostilit” ilmoitetaan kirjanpidossa bruttoperusteisesti ja tilastoissa nettoperusteisesti;

d) toteutumattomat tappiot ilmoitetaan erässä 11 ”muut saamiset”.

”Muihin rahalaitoksiin” sovelletaan asetuksen EKP/2001/13 arvostusta koskevia sääntöjä ja/tai kirjanpitosääntöjä.

6. Selvitykset

Kansalliset keskuspankit toimittavat selvitykset merkittävistä korjauksista ja poikkeuksellisista korjauksista.

Lisäksi kansalliset keskuspankit toimittavat EKP:lle selvitykset ”luokituksen muutoksissa ja muissa vastaavissa järjestelyissä” tehtävistä muutoksista näiden suuntaviivojen liitteessä V olevassa 2 osassa vahvistettujen menettelyjen mukaisesti.

4 artikla

Johdonmukaisuuden seuranta

1. Raportoinnin laajuus

Kansalliset keskuspankit ja EKP seuraavat sitä, että niiden tilastointia varten laatimat ja asetuksen EKP/2001/13 mukaisesti raportoimat kuukauden lopun yhteenlasketut taseet sekä suuntaviivojen EKP/2002/10 mukaisessa eurojärjestelmän viikkotaseessa ilmoitettavat kirjanpitoerät ovat keskenään johdonmukaisia. Kansalliset keskuspankit noudattavat näiden suuntaviivojen liitteessä II kuvattua menettelyä.

2. Raportoinnin tiheys ja määräaika

Kansalliset keskuspankit ja EKP tekevät nämä johdonmukaisuuden tarkistukset kuukausittain. Ne ilmoittavat tuloksensa EKP:lle ennen tase-erätietoja tai niiden yhteydessä viitejakson loppua seuraavaan 15 työpäivään mennessä sen vuosittaisen aikataulun mukaisesti, jonka EKP vahvistaa ja ilmoittaa kansallisille keskuspankeille, kunkin vuoden syyskuun loppuun mennessä. Niinä raportointijaksoina, joina tilastointia varten laaditun eurojärjestelmän yhteenlasketun kuukauden lopun taseen ja sen eurojärjestelmän viikkotasetta varten ilmoitettavien kirjanpitoerien päivämäärät eivät ole samat, kansalliset keskuspankit voivat verrata tilastotietoja päivätaseeseen, joka laaditaan kuukauden viimeistä työpäivää varten. EKP noudattaa samaa menettelyä laatiessaan omaa tasettaan.

3. Selvitykset

Kansalliset keskuspankit ja EKP toimittavat rahatalous-, rahoituslaitos- ja rahoitusmarkkinatilastot -osastolle täydelliset ja yksinkertaistetut selvitykset kaikista havaituista poikkeamista. Täydelliset selvitykset laaditaan vain kerran vuodessa EKP:n vahvistamaan päivämäärään mennessä, ja siinä yhteydessä toimitetaan näiden suuntaviivojen liitteessä II olevassa 3 osassa mainitut tiedot. Muina kuukausina ne laativat vain yksinkertaistetut selvitykset näiden suuntaviivojen liitteessä II olevassa 2 osassa esitetyn mallin mukaisesti. Kaikki kansalliset keskuspankit ja EKP toimittavat täydelliset selvitykset samaan aikaan.

▼M3

5 artikla

Sähköistä rahaa koskevat tilastot

a) Kuukausittaiset tai neljännesvuosittaiset tiedonantovaatimukset, jotka koskevat sellaisten rahalaitosten liikkeeseen laskemaa sähköistä rahaa, joille ei ole myönnetty poikkeusta asetuksen (EY) N:o 25/2009 (EKP/2008/32) 8 artiklan 1 kohdan nojalla

1. Raportoinnin laajuus

EKP kerää ja kirjaa yhdessä kansallisten keskuspankkien kanssa vuosittain tietoja EU:n sähköistä rahaa koskevien järjestelmien ominaisuuksista sekä näihin järjestelmiin liittyvien tilastotietojen saatavuudesta ja laatimismenetelmistä. Kansalliset keskuspankit ilmoittavat näiden suuntaviivojen liitteessä III olevan 2 osan taulukossa 1 lueteltujen erien osalta tilastotiedot, jotka koskevat kaikkien sellaisten rahalaitosten liikkeeseen laskemaa sähköistä rahaa, joille ei ole myönnetty poikkeusta asetuksen (EY) N:o 25/2009 (EKP/2008/32) 8 artiklan 1 kohdan nojalla.

2. Raportoinnin tiheys ja määräaika

Kuukausittaiset tai neljännesvuosittaiset tiedot ilmoitetaan EKP:lle vähintään kahdesti vuodessa huhtikuun (tiedot maaliskuun loppuun saakka) ja lokakuun (tiedot syyskuun loppuun saakka) viimeiseen pankkipäivään mennessä. Kansalliset keskuspankit voivat toimittaa tietoja useamminkin, mikäli tiedot ovat saatavilla. Tällöin tiedot lähetetään EKP:lle kuukausittain tai neljännesvuosittain viitejakson päättymistä seuraavan kuukauden viimeiseen työpäivään mennessä. Mikäli tietoja ei ole saatavilla, kansalliset keskuspankit käyttävät mahdollisuuksien mukaan arvioita tai väliaikatietoja.

b) Vuosittaiset tiedonantovaatimukset, jotka koskevat kaikkien sellaisten sähköisen rahan liikkeeseenlaskijalaitosten liikkeeseen laskemaa sähköistä rahaa, jotka eivät ole luottolaitoksia, tai sellaisten pienten rahalaitosten liikkeeseen laskemaa sähköistä rahaa, joille on myönnetty poikkeus asetuksen (EY) N:o 25/2009 (EKP/2008/32) 8 artiklan 1 kohdan nojalla

1. Raportoinnin laajuus

Tämä raportointi kattaa sähköisen rahan liikkeeseenlaskijalaitokset, jotka pääasiallisesti välittävät rahoitusta laskemalla liikkeeseen sähköistä rahaa ja täyttävät siten rahalaitoksen määritelmän, ja sähköisen rahan liikkeeseenlaskijalaitokset, jotka eivät pääasiallisesti välitä rahoitusta laskemalla liikkeeseen sähköistä rahaa eivätkä siten täytä rahalaitoksen määritelmää. Raportointi kattaa myös sellaisten pienten rahalaitosten raportoinnin, joille on myönnetty asetuksen (EY) N:o 25/2009 (EKP/2008/32) 8 artiklan 1 kohdassa tarkoitettu poikkeus, riippumatta siitä, ovatko ne luottolaitoksia.

Kansalliset keskuspankit ilmoittavat tilastotiedot näiden suuntaviivojen liitteessä III olevan 2 osan taulukossa 2 lueteltujen erien osalta. Tiedot sähköisen rahan liikkeeseenlaskijoista, jotka eivät täytä rahalaitosten määritelmää ja joita tavanomaiset tase-erätilastoja koskevat raportointivaatimukset eivät siten koske, ilmoitetaan siinä määrin kuin kansalliset keskuspankit voivat saada näitä tietoja asianomaisilta valvontaviranomaisilta tai muista sopivista lähteistä.

2. Raportoinnin tiheys ja määräaika

Sarjat ilmoitetaan vuosittain EKP:lle viitekauden päättymistä seuraavan kuukauden viimeiseen pankkipäivään mennessä. Mikäli tietoja ei ole saatavilla, kansalliset keskuspankit käyttävät mahdollisuuksien mukaan arvioita tai väliaikatietoja.

▼B

6 artikla

Valtionhallinnon tasetilastot

1. Raportoinnin laajuus

a) Yleistä

Kansalliset keskuspankit ilmoittavat tilastotiedot valtion talletusveloista eli talletusvelkojen läheisistä vastineista sekä hallussa olevista kassavaroista ja arvopapereista näiden suuntaviivojen liitteessä III olevan osan 3 mukaisesti.

Mikäli ilmiötä ei esiinny tai se on merkityksetön, raportointia ei edellytetä. Erä ”valtion hallussa olevat eurosetelit ja –metallirahat” ilmoitetaan erittäin tärkeänä lisätietoeränä. Saatavilla oleviin tietoihin, kuten rahaliiton tilinpäätöstilastojen vuosi- ja/tai neljännesvuositietoihin, perustuvia arvioita voidaan toimittaa.

b) Virtatietojen korjaukset

Virtojen korjaustiedot annetaan näiden suuntaviivojen 3 artiklan 1 kohdan b alakohdan mukaisesti.

2. Raportoinnin tiheys ja määräaika

Sarjat ilmoitetaan kuukausittain noudattaen samaa aikataulua kuin ilmoitettaessa kuukausittaisia tase-erätietoja 3 artiklan 2 kohdan mukaisesti.

7 artikla

Lisätietoerät

1. Raportoinnin laajuus

a) Yleistä

Kansalliset keskuspankit ilmoittavat niiden tase-erätietojen lisäksi, jotka toimitetaan 3 artiklan 2 kohdan mukaisesti, ja niihin sovellettavaa raportointitiheyttä noudattaen muitakin tilastotietoja näiden suuntaviivojen liitteessä III olevassa 4 osassa vahvistetun lisätietoerien luettelon mukaisesti, mikäli tiedot ovat saatavilla tai arvioitavissa parhaan arvion periaatteen mukaisesti tai mikäli kyseinen liiketoiminta on rahataloudellisesti merkittävää. EKP kerää ja kirjaa yhdessä kansallisten keskuspankkien kanssa kyseisten tilastotietojen saatavuutta ja laatimismenetelmiä koskevia tietoja. Erittäin tärkeät lisätietoerät näkyvät lihavoituina soluina ja kuvaavat tietoja, joita tarvitaan euroalueen raha-aggregaattien ja rahaliiton tilinpäätöstilastojen (MUFA) laatimista varten.

EKP:n ja kansallisten keskuspankkien välisestä sopimuksesta kansalliset keskuspankit voivat jättää lihavoidut nuolella (↑) merkityt solut ilmoittamatta, mikäli EKP käyttää niiden osalta vaihtoehtoisia tietolähteitä.

Kansalliset keskuspankit voivat päättää olla vaatimatta täyttä raportointia asetuksen EKP/2001/13 liitteessä I olevan 2 osan taulukoissa 3 ja 4 niitä jäsenvaltioita vastaavien solujen osalta, jotka eivät ole ottaneet euroa käyttöön, mikäli ylemmällä tasolla kerätyt luvut osoittavat niiden olevan merkityksettömiä. Tällaisessa tapauksessa kansalliset keskuspankit arvioivat säännöllisesti ja vähintään kerran vuodessa, ovatko jäsenvaltioita, jotka eivät ole ottaneet euroa käyttöön vastaavia soluja koskevat tiedot merkittäviä, ja ilmoittavat EKP:lle ja rahalaitoksille kaikista kyseisiä soluja koskevien raportointivaatimusten muutoksista. Mikäli jäsenvaltioita, jotka eivät ole ottaneet euroa käyttöön, vastaavia soluja koskevat tiedot ovat merkityksettömiä eivätkä kansalliset keskuspankit edellytä niiden täyttä raportointia, kansalliset keskuspankit arvioivat tiedot olemassa olevien tietojen perusteella jäljempänä kuvattujen menetelmien mukaisesti ja ilmoittavat ne neljännesvuosittain lisätietoerinä.

b) Virtatietojen korjaukset

Virtatietoja voidaan toimittaa EKP:n ja kansallisen keskuspankin kahdenvälisen sopimuksen perusteella. Virtojen korjaustiedot toimitetaan näiden suuntaviivojen 3 artiklan 1 kohdan b alakohdan mukaisesti.

2. Raportoinnin tiheys ja määräaika

Sarjat ilmoitetaan kuukausittain näiden suuntaviivojen liitteessä III olevan 4 osan 1 ja 2 jaksossa tarkoitetuista eristä tai vuosineljänneksittäin näiden suuntaviivojen liitteessä III olevan 4 osan 3 jaksossa tarkoitetuista eristä ja sarjat ilmoitetaan samaan aikaan kuin pakolliset kuukausittaiset ja neljännesvuosittaiset rahalaitosten tasetilastot asetuksen EKP/2001/13 mukaisesti.

Mikäli kansalliset keskuspankit arvioivat niitä jäsenvaltioita, jotka eivät ole ottaneet euroa käyttöön, vastaavia soluja koskevat asetuksen EKP/2001/13 liitteessä I olevan 2 osan taulukkojen 3 ja 4 tiedot ja ilmoittavat ne lisätietoerinä, tiedot voidaan toimittaa EKP:lle siten, että määräaikaa pidennetään yhdellä kuukaudella sen vuosineljänneksen loppua seuraavan 28 työpäivän päättymisestä, johon tiedot liittyvät.

3. Arvostusta koskevat säännöt ja/tai kirjanpitosäännöt

Tämän artiklan nojalla edellytetyt lisätietoerät ilmoitetaan samojen arvostusta koskevien sääntöjen ja/tai kirjanpitosääntöjen mukaisesti kuin tiedot, jotka ilmoitetaan asetuksen EKP/2001/13 nojalla.

4. Arviointimenetelmät

Mikäli kansalliset keskuspankit eivät vaadi asetuksen EKP/2001/13 liitteessä I olevan 2 osan taulukoiden 3 ja 4 osalta tietoja sellaisia jäsenvaltioita, jotka eivät ole ottaneet euroa käyttöön vastaavista soluista, nämä tiedot arvioidaan jäljempänä vahvistettavien sääntöjen mukaisesti.

Mikäli kansalliset keskuspankit arvioivat tiedot olemassa olevien tietojen perusteella, ne ilmoittavat nämä tiedot EKP:lle lisätietoerinä. Mikäli EKP:n kanssa ei sovita toisin, käytetään seuraavia arviointimenetelmiä:

— neljännesvuosittaiset luvut arvioidaan rahalaitosten harvemmin toimittamien tietojen perusteella. Tilastotiedot toistetaan väliin jäävän jakson tai jaksojen aikana sellaisinaan tai niihin sovelletaan asianmukaisia tilastollisia menettelyjä, joiden avulla tietojen kehityssuunta tai kausittaiset vaihtelut huomioidaan,

— neljännesvuosittaiset luvut arvioidaan rahalaitosten aggregoidummassa muodossa ilmoittamien tietojen perusteella tai kansallisten keskuspankkien tarkoituksenmukaisina pitämien erillisten erittelyjen perusteella,

— neljännesvuosittaiset luvut arvioidaan sellaisilta suurilta rahalaitoksilta kerättyjen neljännesvuosittaisten tietojen perusteella, joiden osuus EU:hun 1 päivänä toukokuuta 2004 liittyneiden maiden kanssa käytävästä kaupasta on vähintään 80 prosenttia,

— neljännesvuosittaiset luvut arvioidaan vaihtoehtoisten tietolähteiden, kuten Kansainvälisen järjestelypankin tietojen taikka maksutasetietojen, perusteella, kun ensin on tehty tarvittavat korjaukset, jotka johtuvat siitä, että tällaisissa vaihtoehtoisissa lähteissä käytetään eri käsitteitä ja määritelmiä kuin raha- ja rahoitustilastoissa, tai

— neljännesvuosittaiset luvut arvioidaan EU:hun 1 päivänä toukokuuta 2004 liittyneitä maita koskevien sellaisten tietojen perusteella, jotka rahalaitokset ilmoittavat vuosineljänneksittäin yhtenä kokonaisuutena.

8 artikla

Varantopohjatilastot

1. Raportoinnin laajuus

Yhteenlaskettua varantopohjaa koskevat velkatyypeittäin eritellyt kuukausitilastot lasketaan kuukauden lopun kantatiedoista asetuksen EKP/2003/9 mukaisesti ja asetuksessa EKP/2001/13 säädettyjen luokkien mukaisesti. Tedot, jotka tarvitaan tilastojen tuottamiseksi näiden suuntaviivojen liitteessä III olevan 5 osan mukaisesti, saadaan vähimmäisvarantovelvoitteen piiriin kuuluvien luottolaitosten kansallisille keskuspankeille toimittamista tiedoista.

2. Raportoinnin tiheys ja määräaika

Varantopohjatilastot sisältävät kuusi luottolaitoksia koskevaa aikasarjaa, jotka liittyvät EKP:lle kuukausittain toimitettaviin kuukauden lopun kantatietoihin. Tiedot on toimitettava EKPJ:n tiedonsiirtojärjestelmän välityksellä viimeistään varantojen pitoajanjakson alkamista edeltävänä kansallisen keskuspankin työpäivänä. Pienet luottolaitokset ilmoittavat suppeammin eritellyt tiedot kansallisille keskuspankeille neljännesvuosittain. Näiden pienten luottolaitosten yhteydessä käytetään yksinkertaistettua varantopohjatilastointia kolmen varannon pitoajanjakson osalta. Kansalliset keskuspankit käyttävät pieniltä luottolaitoksilta saamiaan neljännesvuositason varantopohjatietoja kuukausittaisissa luvuissa, jotka ilmoitetaan EKP:lle niiden julkaisemista seuraavien kolmen tiedonsiirron yhteydessä.

3. Korjausten ilmoittaminen

Korjaukset, joita tiedonantajalaitokset tekevät varantopohjaan ja/tai varantovaatimuksiin pitoajanjakson alkamisen jälkeen, eivät saa muuttaa varantopohjaa ja varantovaatimuksia koskevia tilastoja.

9 artikla

Makrotason suhdelukuja koskevat tilastot

1. Raportoinnin laajuus

EKP seuraa luottolaitosten kansallisille keskuspankeille asetuksen EKP/2001/13 mukaisesti toimittamien kuukauden lopun tilastotietojen perusteella kuukausittain niiden varantopohjasta tehtävien vakiovähennysten tarkkuutta, joita luottolaitokset voivat soveltaa maturiteetiltaan enintään kahden vuoden velkapapereihinsa. Kansalliset keskuspankit laskevat vaadittavat aggregaatit näiden suuntaviivojen liitteessä III olevan 6 osan mukaisesti ja ilmoittavat ne EKP:lle.

2. Raportoinnin tiheys ja määräaika

Luottolaitosten kolme aikasarjaa, jotka kuvaavat kuukauden lopun kantatietoja, toimitetaan EKP:lle kuukausittain viimeistään pitoajanjakson alkamista edeltävänä kansallisen keskuspankin työpäivänä.

Tilastosarjat on toimitettava, vaikka niissä mainittuja tase-eriä ei sovellettaisikaan kyseisessä jäsenvaltiossa.

▼M2

10 artikla

Rahamarkkinarahastojen tasetilastot

1. Raportoinnin laajuus

a) Yleistä

Kansalliset keskuspankit ilmoittavat EKP:lle erikseen rahamarkkinarahastosektorin tase-erätiedot liitteessä III olevan 7 osan taulukoiden 1 ja 2 mukaisesti. EKP käyttää näitä tietoja sekä rahamarkkinarahastojen että luottolaitosten tasetilastojen laatimiseen. Koska koko rahalaitossektoria koskevat tiedot ilmoitetaan jo asetuksen (EY) N:o 25/2009 (EKP/2008/32) mukaisesti, tässä artiklassa asetettuja vaatimuksia sovelletaan ainoastaan rahamarkkinarahastoihin. Vaikka joissain jäsenvaltioissa pieni määrä muita laitoksia luokitellaan rahalaitoksiksi, nämä laitokset katsotaan kuitenkin määrällisesti merkityksettömiksi.

b) Virtatietojen korjaukset

Liitteessä III olevan 7 osan taulukossa 1 tarkoitetut luokitusten muutokset ja arvostusmuutokset ilmoitetaan 3 artiklan 1 kohdan b alakohdan mukaisesti ottaen huomioon mahdolliset poikkeukset, jotka on myönnetty asetuksen (EY) N:o 25/2009 (EKP/2008/32) 8 artiklan 2 kohdan nojalla. Mikäli kansallisten keskuspankkien rahamarkkinarahastoille asetuksen (EY) N:o 25/2009 (EKP/2008/32) nojalla myöntämä poikkeus koskee arvostusmuutosten ilmoittamista, kansalliset keskuspankit ilmoittavat parhaiden edellytysten mukaan tiedot niistä eristä, joiden osalta arvostusmuutokset voivat olla merkittäviä.

2. Raportoinnin tiheys ja määräaika

Tiedot toimitetaan neljännesvuosittain 28 työpäivän kuluessa sen viitejakson päättymisestä, jota tiedot koskevat.

3. Estimointimenettely

Rahamarkkinarahastojen tasetta koskevat ilmoitetut tiedot kattavat 100 prosenttia tähän sektoriin luokitelluista laitoksista. Mikäli raportointi kattaa pienten laitosten vapauttamisen vuoksi todellisuudessa vähemmän kuin 100 prosenttia laitoksista, kansalliset keskuspankit estimoivat 3 artiklan 4 kohdan b alakohdan mukaisesti toimitetut tiedot 100 prosentin kattavuuteen.

4. Korjausten ilmoittaminen

Kansalliset keskuspankit, jotka ovat ilmoittaneet luottolaitosten taseet joulukuun 2008 loppua edeltäviltä jaksoilta, toimittavat rahamarkkinarahastoja koskevien tietojen korjaukset liitteessä III olevan 7 osan taulukoiden 1 ja 2 mukaisesti. Rahamarkkinarahastoja koskeviin tietoihin tehtävien korjausten on oltava johdonmukaisia vastaavan vuosineljänneksen lopun muita rahalaitoksia koskevien tietojen kanssa.

Mikäli rahamarkkinarahastoja koskevien uusien tai korjattujen tietojen toimittaminen aiheuttaa muutoksia vastaavan viitejakson muita rahalaitoksia koskeviin tietoihin, on toimitettava myös tarvittavat muutokset muita rahalaitoksia koskeviin tietoihin.

▼B

11 artikla

Rakenteelliset rahoitusindikaattorit

1. Raportoinnin laajuus

a) Yleistä

Kansalliset keskuspankit raportoivat muita rakenteellisia rahoitusindikaattoreita koskevat tasetiedot näiden suuntaviivojen liitteessä III olevan 8 osan mukaisesti.

Kansalliset keskuspankit toimittavat tietoja 18 indikaattorista, jotka on yksilöity näiden suuntaviivojen liitteessä III olevassa 8 osassa. Tiedot toimitetaan kyseisessä osassa esitettyjen käsitteitä ja menetelmiä koskevien sääntöjen mukaisesti ja noudattaen tase-erätilastojen laatimista koskevia tilastointiperiaatteita, eli

i) tiedot aggregoidaan, eikä niitä konsolidoida; ja

ii) kotipaikkaperiaate on ns. isäntämaa-periaatteen mukainen; ja

iii) tasetiedot ilmoitetaan bruttoperusteisesti.

b) Virtatietojen korjaukset

Virtojen korjaustiedot annetaan näiden suuntaviivojen 3 artiklan 1 kohdan b alakohdan mukaisesti.

2. Raportoinnin tiheys ja määräaika

Tiedot luottolaitoksia koskevien rakenteellisten rahoitusindikaattoreiden laskemista varten ilmoitetaan edellisen vuoden osalta kunkin vuoden maaliskuun loppuun mennessä. Indikaattori ”luottolaitosten työntekijöiden lukumäärä” ilmoitetaan mahdollisuuksien mukaan edellisen vuoden osalta kunkin vuoden toukokuun loppuun mennessä.

3. Korjausten ilmoittaminen

Kun kansalliset keskuspankit korjaavat ilmoitettuja tietoja, noudatetaan seuraavaa yleisperiaatetta:

a) kaikkien säännöllisten vuosittaisten tiedonsiirtojen yhteydessä voidaan viimeisimmän vuoden tietojen lisäksi tarvittaessa toimittaa tavanomaisia korjauksia edellisen vuoden tietoihin sekä poikkeuksellisia korjauksia, ja

b) poikkeuksellisia korjauksia, jotka parantavat merkittävästi tietojen laatua, voidaan toimittaa pitkin vuotta.

4. Estimointi

Kerättävät tiedot kattavat 100 prosenttia laitoksista, jotka on määritelty luottolaitoksiksi asetuksen EKP/2001/13 liitteessä I olevan 1 osan 1.2 kohdassa. Mikäli raportointi kattaa pienten laitosten vapauttamisen vuoksi todellisuudessa vähemmän kuin 100 prosenttia laitoksista, kansalliset keskuspankit estimoivat näiden suuntaviivojen 3 artiklan 4 kohdan mukaisesti toimitetut tiedot 100 prosentin kattavuuteen.

5. Selvitykset

Kansalliset keskuspankit ilmoittavat EKP:lle kaikista tapauksista, joissa ne ovat poikenneet edellä mainituista määritelmistä ja säännöistä, jotta kansallista käytäntöä kyettäisiin valvomaan. Kansalliset keskuspankit toimittavat selvitykset merkittävien korjausten syistä.

12 artikla

Tiedot Kansainvälistä valuuttarahastoa varten

1. Raportoinnin laajuus

Kansalliset keskuspankit voivat toimittaa Kansainväliselle valuuttarahastolle (IMF) EKP:n välityksellä täydentäviä rahalaitosten tase-erätilastoja seuraavien teknisten järjestelyjen mukaisesti, tämän kuitenkaan rajoittamatta kansallisten keskuspankkien velvoitteita IMF:ään nähden.

2. Raportoinnin tiheys ja määräaika

Kansalliset keskuspankit toimittavat näiden suuntaviivojen liitteessä III olevan 9 osan mukaiset rahalaitosten tase-erät EKP:lle osana tase-erätietojen kuukausittaista tiedonsiirtoa. Tiedot siirretään näiden suuntaviivojen 3 artiklan 2 kohdan mukaisesti EKP:lle säännöllisesti toimitettavien tase-erätietojen toimituksen yhteydessä eli sen kuukauden päättymistä seuraavana 15 työpäivänä, jota tiedot koskevat. Näiden suuntaviivojen 7 artiklan 2 kohdassa vahvistettuja erittäin tärkeiden lisätietoerien raportoinnin tiheyttä ja määräaikaa koskevia vaatimuksia sovelletaan myös tässä määriteltyihin aikasarjoihin.

▼M2 —————

▼B

14 artikla

▼M2

Muita rahoituksen välittäjiä koskevat tilastot (lukuun ottamatta sijoitusrahastoja ja erityisyhteisöjä)

1. Raportoinnin laajuus

a) Yleistä

Kansalliset keskuspankit ilmoittavat muita rahoituksen välittäjiä (lukuun ottamatta sijoitusrahastoja ja arvopaperistamisiin osallistuvia erityisyhteisöjä (erityisyhteisöt)) koskevat tilastotiedot liitteessä III olevan 11 osan mukaisesti. Muita rahoituksen välittäjiä koskevat tiedot on toimitettava erikseen seuraavien alaluokkien osalta: i) arvopapereiden ja johdannaisten välittäjät, ii) lainanantajina toimivat rahoitusyritykset ja iii) muut kuin i–ii kohdassa mainitut muut rahoituksen välittäjät.

Muita rahoituksen välittäjiä koskevat tiedot toimitetaan niiden tietojen perusteella, jotka ovat raportointihetkellä saatavilla kansallisella tasolla. Mikäli ajantasaisia tietoja ei ole saatavilla tai niitä ei voida käsitellä, toimitetaan kansalliset arviot. Mikäli kuvattava taloudellinen ilmiö on olemassa mutta sitä ei seurata tilastollisesti eikä kansallisia arvioita siten voida esittää, kansalliset keskuspankit voivat joko jättää aikasarjat ilmoittamatta tai ilmoittaa ne puuttuviksi. Aikasarjat, joita ei ilmoiteta, tulkitaan näin ollen ”tiedoiksi, jotka ovat olemassa mutta joita ei kerätä”, ja EKP voi tällöin tehdä oletuksia ja arvioita kootessaan euroalueen aggregaatteja. Tietojen antajien perusjoukko kattaa kaikentyyppiset rahaliittoon osallistuvissa jäsenvaltioissa olevat muut rahoituksen välittäjät: rahaliittoon osallistuvien jäsenvaltioiden alueella olevat laitokset, mukaan lukien alueen ulkopuolella sijaitsevien emoyhtiöiden tytäryhtiöt, sekä sellaisten laitosten sivukonttorit, joiden päätoimipaikka on alueen ulkopuolella.

Tietoja ilmoitettaessa toimitetaan seuraavat keskeiset indikaattorit ja lisätiedot:

— keskeiset indikaattorit toimitetaan euroalueen aggregaattien muodostamista varten. Kaikkien rahaliittoon osallistuvien jäsenvaltioiden on toimitettava nämä yksityiskohtaiset tiedot, mikäli ajantasaiset tiedot ovat saatavilla. Mikäli ajantasaisia tietoja ei ole saatavilla tarvittavia erittelyjä varten tai sovitulla tiheydellä, sovittuna aikana tai sovitulta aikajänteeltä, on toimitettava arviot, mikäli se on mahdollista,

— lisätiedot toimitetaan lisätietoerinä. Näitä tietoja toimittavat ne maat, joiden osalta tiedot ovat raportointihetkellä saatavilla.

b) Virtatietojen korjaukset

Virtojen korjaustietoja voidaan toimittaa, mikäli kantatiedoissa on merkittäviä katkoksia tai mikäli tehdään luokituksen muutoksia ja muita vastaavia järjestelyjä. Virtojen korjaustietoja voidaan toimittaa erityisesti silloin, kun EKT 95:n käyttöönoton yhteydessä on tehty luokituksen muutoksia.

Mikäli taloustoimet arvioidaan kahden peräkkäisen jakson kantatietojen eron perusteella, aikasarjat joko jätetään ilmoittamatta tai ilmoitetaan puuttuviksi tiedoiksi.

Virtojen korjaustiedot toimitetaan näiden suuntaviivojen 3 artiklan 1 kohdan b alakohdan mukaisesti.

▼B

2. Raportoinnin tiheys ja määräaika

Tiedot toimitetaan EKP:lle vuosineljänneksittäin. Muita rahoituksen välittäjiä koskevat tilastot toimitetaan EKP:lle viimeistään sen viitejakson päättymistä seuraavan kolmannen kalenterikuukauden viimeisenä kalenteripäivänä, jota tiedot koskevat, tai sitä edellisenä kansallisen keskuspankin työpäivänä, mikäli kalenterikuukauden viimeinen päivä ei ole kansallisen keskuspankin työpäivä. EKP toimittaa kunkin vuoden syyskuuhun mennessä kansallisille keskuspankeille seuraavaa vuotta koskevan raportointiaikataulun tarkkoine toimituspäivineen.

3. Korjausten ilmoittaminen

Kansalliset keskuspankit saattavat joutua muuttamaan edellisellä vuosineljänneksellä toimittamiaan tietoja. Myös aikaisempien vuosineljännesten tietoihin saatetaan tehdä korjauksia.

Tällöin noudatetaan seuraavia yleisperiaatteita:

a) kaikkien säännöllisten neljännesvuosittaisten raportointien yhteydessä voidaan viimeisimmän neljänneksen tietojen lisäksi toimittaa ainoastaan ”tavanomaisia” korjauksia eli edellisellä vuosineljänneksellä raportoituja tietoja koskevia korjauksia; ja

b) poikkeuksellisia korjauksia pitäisi tehdä mahdollisimman vähän, ja ne on ilmoitettava erillään tavanomaisesta raportoinnista. Pieniä rutiininomaisia historiatietojen korjauksia pitäisi lähtökohtaisesti lähettää vain kerran vuodessa, neljättä vuosineljännestä koskevan raportoinnin yhteydessä.

c) Poikkeuksellisia korjauksia voidaan lähettää vuoden aikana normaalista raportoinnista erillään, mikäli ne parantavat merkittävästi tietojen laatua.

4. Arvostusta koskevat säännöt ja/tai kirjanpitosäännöt

Kirjanpitosääntöjen, joita muut rahoituksen välittäjät noudattavat tilinpäätöksiään laatiessaan, on oltava direktiivin 86/635/ETY kansallisten täytäntöönpanosääntöjen ja mahdollisten muiden sovellettavien kansainvälisten standardien mukaisia. Kaikki saamiset ja velat ilmoitetaan tilastointia varten bruttomääräisinä, tämän vaikuttamatta jäsenvaltioissa voimassa oleviin kirjanpitokäytäntöihin. Kunkin erän yhteydessä annetaan erityisohjeita käytettävistä arvostusmenetelmistä.

5. Selvitykset

Kansalliset keskuspankit toimittavat EKP:lle selvityksiä näiden suuntaviivojen liitteessän III olevan 11 osan 3 jakson mukaisesti. Kansalliset keskuspankit toimittavat selvityksiä merkittävistä korjauksista.

▼M2 —————

▼B

15 artikla

Arvopaperiemissioita koskevat tilastot

1. Raportoinnin laajuus

Kansalliset keskuspankit toimittavat näiden suuntaviivojen liitteessä III olevan 12 osan mukaisesti sellaiset arvopaperiemissioita koskevat tilastotiedot, jotka kattavat kaikki euroalueella olevien tekemät minkä tahansa valuutan määräiset kotimaiset ja kansainväliset arvopaperiemissiot.

2. Raportoinnin tiheys ja määräaika

Tiedot toimitetaan EKP:lle kuukausittain. Arvopaperiemissioita koskevat tilastot toimitetaan EKP:lle viimeistään viiden viikon kuluttua niiden kuukausien päättymisestä, joita tiedot koskevat. EKP toimittaa kansallisille keskuspankeille etukäteen raportointiaikataulun tarkkoine toimituspäivineen.

3. Selvitykset

Kansalliset keskuspankit toimittavat EKP:lle selvityksiä näiden suuntaviivojen liitteessä III olevan 12 osan 3 jakson mukaisesti.

16 artikla

Rahalaitosten korkotilastot

▼M2

1. Raportoinnin laajuus

Rahalaitosten korkotilastoja varten kansalliset keskuspankit ilmoittavat yhteenlasketut kansalliset kuukausittaiset tilastot luottokannoista ja uudesta liiketoiminnasta asetuksen (EY) N:o 63/2002 (EKP/2001/18) liitteessä II olevissa lisäyksissä 1 ja 2 täsmennetyllä tavalla. Lisäksi kansalliset keskuspankit ilmoittavat yhteenlasketut uuteen liiketoimintaan liittyvät kansalliset kuukausittaiset tilastotiedot liitteessä III olevassa 12 a osassa täsmennetyllä tavalla.

Jos myönnetään poikkeus, josta säädetään asetuksen (EY) N:o 63/2002 (EKP/2001/18) liitteessä II olevassa 61 kohdassa ja liitteessä IV, kansalliset keskuspankit toimittavat ne erät, joille poikkeus on myönnetty, ilman arvoja ilmoittaen, että tietoja ei ole kerätty.

▼B

2. Raportoinnin tiheys ja määräaika

Nämä tilastotiedot toimitetaan EKP:n laatiman ja kansallisille keskuspankeille kunkin vuoden syyskuun loppuun mennessä ilmoittaman vuosittaisen aikataulun mukaisesti.

3. Korjausten ilmoittaminen

Kansalliset keskuspankit saattavat joutua korjaamaan edellisen viitekuukauden arvoja. Lisäksi edellistä viitekuukautta aikaisempiin tietoihin saatetaan tehdä korjauksia esimerkiksi virheiden, luokituksen muutosten ja raportointimenettelyjen kehittymisen vuoksi.

Tällöin kansalliset keskuspankit soveltavat seuraavia yleisperiaatteita:

a) mikäli kansalliset keskuspankit korjaavat edellistä viitekuukautta aikaisempia tietoja, ne toimittavat EKP:lle selvitykset;

b) kansalliset keskuspankit toimittavat selvitykset myös merkittävistä korjauksista; ja

c) korjattuja tietoja toimittaessaan kansalliset keskuspankit ottavat huomioon rahalaitosten korkotilastojen säännöllistä raportointia varten asetetut määräajat. Poikkeukselliset korjaukset ilmoitetaan muulloin kuin kuukausittaisten raportointijaksojen aikana.

4 . Estimointi

Mikäli rahalaitosten korkotilastojen todellinen kattavuus on vähemmän kuin 100 prosenttia sen vuoksi, että on käytetty otosta, kansalliset keskuspankit estimoivat uuden liiketoiminnan määriä koskevat tiedot 100 prosentin kattavuuteen.

17 artikla

Maksuja koskevat tilastot

1. Raportoinnin laajuus

Kansalliset keskuspankit ilmoittavat maksuja koskevat tilastotiedot näiden suuntaviivojen liitteessä III olevan 13 osan mukaisesti. Tilastotiedot sisältävät i) tietoja maksutapahtumista ja maksujen rakenteesta, sellaisina kuin ne sisältyvät taulukoihin 4–9, ja ii) niihin liittyviä tietoja rahalaitosten ja luottolaitosten tase-eristä sekä rakenteellisia tietoja luottolaitoksista, sellaisina kuin ne sisältyvät taulukoihin 1–3.

Kantatiedot ilmoitetaan taulukoiden 1–4 ja 7 kaikista eristä. Kaikki kantatiedot koskevat jakson lopun lukuja ottamatta lukuun taulukon 2 eriä, joista ilmoitetaan ”viimeisen varannon pitoajanjakson keskiarvo”. Bruttovirrat ilmoitetaan maksutapahtumia koskevista tiedoista koostuvien taulukoiden 5, 6, 8 ja 9 eristä.

Kansalliset keskuspankit ilmoittavat historiatiedot kaikista tietoeristä.

▼M2

2. Raportoinnin tiheys ja määräaika

Aikasarjat ilmoitetaan EKP:lle vuosittain riippumatta siitä, miten usein tietoja tuotetaan. Tiedot toimitetaan vuosittain taulukoiden 4–9 kaikista eristä. Taulukon 1 mukaiset rahalaitosten tasetiedot toimitetaan kuukausittain. Taulukoihin 2 ja 3 sisältyvät luottolaitosten tasetiedot toimitetaan neljännesvuosittain; poikkeuksen muodostavat sellaisia saamisia ja velkoja koskevat erät, joissa vastapuolena on keskuspankki, sekä sähköistä rahaa liikkeeseen laskevien laitosten erät, jotka toimitetaan vuosittain. Taulukkoon 3 sisältyvät luottolaitoksia koskevat rakenteelliset tiedot toimitetaan vuosittain. Mikäli taulukoihin 1–3 sisältyvien tietojen saatavuus on erittäin huono, kansalliset keskuspankit voivat toimittaa vähimmäistiedot varmistaakseen tietojen julkaisemisen ajoissa ja asianmukaisesti.

Vähimmäistiedot sisältävät seuraavaa:

— kuukausittain toimitettavat tiedot: yksi havainto, joka liittyy joulukuun lopun tilanteeseen;

— neljännesvuosittain toimitettavat tiedot: yksi havainto, joka liittyy vuoden neljänteen neljännekseen;

— vuosittain toimitettavat tiedot: yksi havainto, joka liittyy joulukuun lopun tilanteeseen.

EKP ilmoittaa kansallisille keskuspankeille raportointijaksoa koskevat täsmälliset raportointipäivämäärät kunakin vuonna. Kansalliset keskuspankit voivat toimittaa ajantasaiset tiedot joko ennen raportointijaksoa, mikäli EKP vahvistaa olevansa valmis ottamaan tiedot vastaan, tai mihin tahansa muuhun aikaan raportointijakson aikana.

Mikäli ajantasaisia tietoja ei ole saatavilla, kansalliset keskuspankit käyttävät mahdollisuuksien mukaan arvioita tai väliaikaisia tietoja.

3. Korjausten ilmoittaminen

Tietojen toimittajat tai kansalliset keskuspankit voivat tehdä korjauksia, jotka perustuvat uusiin laskelmiin tai arvioihin. Kansalliset keskuspankit toimittavat korjaukset EKP:lle raportointijakson yhteydessä.

4. Selvitykset

EKP lähettää kansallisille keskuspankeille edellisen vuoden selvitykset (ns. loppuselvitykset) Word-tiedostoina ennen raportointijakson alkamista, ja kansalliset keskuspankit palauttavat täydennetyt ja/tai korjatut selvitykset EKP:lle. Näissä selvityksissä kansalliset keskuspankit selittävät yksityiskohtaisesti poikkeamat vaatimuksista ja mahdollisuuksien mukaan niiden vaikutukset tietoihin.

▼B

18 artikla

Sijoitusrahastojen saamisia ja velkoja koskevat tilastot

1. Raportoinnin laajuus

a) Yleistä

Kansalliset keskuspankit antavat näiden suuntaviivojen liitteessä III olevan 14 osan mukaisesti tilastotietoja sijoitusrahastojen saamisista ja veloista eriteltyinä sijoitusten luonteen mukaan seuraaviin alasektoreihin: osakerahastot, joukkolainarahastot, sekarahastot, kiinteistörahastot, vipurahastot sekä muut rahastot. Kunkin alasektorin tiedot on eriteltävä vielä sijoitusrahastotyypin mukaan avoimiin ja suljettuihin rahastoihin. Kun sijoitusrahastot eritellään sijoitusten luonteen mukaan, rahastojen rahastot luokitellaan niiden rahastojen luokkaan, joihin ne pääasiallisesti sijoittavat.

Nämä vaatimukset koskevat kuukauden ja vuosineljänneksen lopun kantoja sekä kuukausittaisia ja neljännesvuosittaisia virtatietojen korjauksia ( 14 ).

b) Virtatietojen korjaukset

Kansalliset keskuspankit antavat EKP:lle erilliset tiedot hintojen ja valuuttakurssien muutoksista johtuvista arvostusmuutoksista ja luokitusten muutoksista liitteessä III olevassa 14 osassa säädetyllä tavalla ja näiden suuntaviivojen liitteen V mukaisesti.

Rahoitustaloustoimet ja siten myös muutokset johdetaan mahdollisuuksien mukaan EKT 95:n mukaisesti (ns. EKT 95 -menetelmä). Kansalliset keskuspankit voivat asetuksen EKP/2007/8 mukaisesti poiketa EKT 95:stä eriävien kansallisten käytäntöjen takia. Jos arvopaperikohtaiset kantatiedot ovat saatavilla, arvostusmuutokset voidaan johtaa eurojärjestelmän yhteisen menetelmän mukaisesti eli näiden suuntaviivojen liitteessä V tarkoitetun virtatietojen johtamismenetelmän mukaisesti.

c) Haltijaosuudet

Mikäli sijoitusrahastojen, rahalaitosten ja/tai muiden rahoitusten välittäjien kuin sijoitusrahastojen asetuksen EKP/2007/8 liitteen I mukaisesti antamat tiedot haltijaosuuksista ovat puutteellisia tai eivät ole vielä saatavilla, kansalliset keskuspankit antavat haltijaosuuksia koskevat tiedot parhaan arvion periaatetta noudattaen näiden suuntaviivojen liitteessä III olevan 14 osan taulukon 1 maantieteellisen ja sektorikohtaisen erittelyn mukaisesti.

d) Lisätietoerät

Kansalliset keskuspankit antavat kuukausittain muita tilastotietoja liitteessä III olevan 14 osan taulukon 3 mukaisesti, mikäli tällaiset tiedot ovat saatavilla tai ne voidaan antaa parhaan arvion periaatteen mukaisesti.

2. Raportoinnin tiheys ja määräaika

Kansalliset keskuspankit raportoivat EKP:lle sijoitusrahastojen kuukausittaiset kannat, arvostusmuutokset ja luokitusten muutokset sen kuukauden päättymistä seuraavan 28 työpäivän päättymiseen mennessä, jota tiedot koskevat. Lisätietoeriin sovelletaan samaa määräaikaa.

Kansalliset keskuspankit raportoivat EKP:lle sijoitusrahastojen neljännesvuosittaiset kannat, arvostusmuutokset ja luokitusten muutokset sen vuosineljänneksen päättymistä seuraavan 28 työpäivän päättymiseen mennessä, jota tiedot koskevat.

3. Korjausten ilmoittaminen

Kuukausittaisten ja neljännesvuosittaisten tietojen korjauksissa sovelletaan seuraavia yleisperiaatteita:

a) korjaukset tehdään siten, että kuukausittaiset ja neljännesvuosittaiset tiedot ovat keskenään yhdenmukaiset;

b) tietojen säännöllisen raportointijakson aikana eli viitekuukauden/-neljänneksen päättymistä seuraavasta 28 työpäivästä päivään, jona tiedot toimitetaan takaisin kansallisille keskuspankeille, kansalliset keskuspankit voivat tehdä korjauksia tietoihin, jotka koskevat edellistä viiteneljännestä, sitä edeltäviä kahta kuukautta sekä sen jälkeisiä kuukausia;

c) tietojen säännöllisten raportointijaksojen ulkopuolella kansalliset keskuspankit voivat tehdä korjauksia edellistä viitevuosineljännestä edeltäviä kahta kuukautta aikaisempia viitejaksoja koskeviin tietoihin esim. virheen, luokituksen muutoksen tai raportointimenettelyn parannuksen vuoksi.

4. Poikkeukset ja estimointi

Jotta varmistettaisiin euroalueen sijoitusrahastotilastojen laadukkuus, kansalliset keskuspankit estimoivat pienten sijoitusrahastojen tiedot sekä kantojen että arvostusmuutosten osalta 100 prosentin kattavuuteen laatiessaan EKP:lle ilmoitettavia kuukausittaisia ja neljännesvuosittaisia tietoja sijoitusrahastojen saamisista ja veloista, mikäli ne myöntävät pienimmille sijoitusrahastoille poikkeuksia asetuksen EKP/2007/8 3 artiklan 1 kohdan mukaisesti.

Kansalliset keskuspankit voivat estimoida tiedot 100 prosentin kattavuuteen sillä edellytyksellä, että estimointimenettely täyttää seuraavat vähimmäisvaatimukset:

a) puuttuvien erittelyjen osalta estimaatit johdetaan soveltamalla vastaavan sijoitusrahastojen alasektorin suhdelukuja, esim. jos avoimen joukkolainarahaston katsotaan kuuluvan pienimpiin sijoitusrahastoihin ja tiedot kerätään ainoastaan liikkeeseen lasketuista sijoitusrahastojen osuuksista, puuttuvat erittelyt johdetaan soveltamalla avointen joukkolainarahastojen luokan rakennetta);

b) mitään sijoitusrahastojen alasektoria (esim. avoimet kiinteistörahastot, suljetut kiinteistörahastot) ei suljeta kokonaan pois.

Sijoitusrahastoille, joihin sovellettavien kansallisten kirjanpitosäännösten mukaan varojen arvostus voi tapahtua harvemmin kuin neljännesvuosittain, voidaan asetuksen EKP/2007/8 3 artiklan 2 kohdan mukaisesti myöntää poikkeuksia. Tällaisista poikkeuksista huolimatta kansallisten keskuspankkien EKP:lle toimittamiin sijoitusrahastoja koskeviin kuukausittaisiin ja neljännesvuosittaisiin tietoihin on aina sisällyttävä näitä sijoitusrahastoja koskevat tiedot.

5. Sekamalli: aggregoitujen tietojen johtaminen

Asetuksen EKP/2007/8 liitteessä I määriteltyä sekamallia sovellettaessa kansalliset keskuspankit johtavat aggregoidut neljännesvuosittaiset sijoitusrahastojen alasektoreiden saamiset ja velat näiden suuntaviivojen liitteessä III olevan 14 osan taulukon 1 mukaisesti seuraavasti:

a) Sellaisten arvopapereiden osalta, joilla on julkisesti saatavilla oleva tunnistekoodi, kansalliset keskuspankit yhdistävät arvopaperikohtaisesti toimitetut tiedot keskitetystä arvopaperitietokannasta tai vastaavista kansallisista tietokannoista saatuihin tietoihin. Yhdistettyjen arvopaperikohtaisten tietojen avulla määritetään saamisten ja velkojen euromääräinen arvo sekä johdetaan sijoitusrahaston kutakin arvopaperia koskevat tarvittavat erittelyt. Jos arvopapereiden tunnistekoodit eivät löydy keskitetystä arvopaperitietokannassa tai vastaavista kansallisista arvopaperitietokannoista, tai jos saamisten ja velkojen kokoamiseen näiden suuntaviivojen liitteessä III olevan 14 osan taulukon 1 mukaisesti tarvittavat tiedot eivät ole saatavissa keskitetystä arvopaperitietokannasta tai vastaavista kansallisista arvopaperitietokannoista, kansalliset keskuspankit estimoivat puuttuvat tiedot. Kansalliset keskuspankit voivat kerätä arvopaperikohtaiset tiedot myös arvopapereista, joilla ei ole julkisesti saatavilla olevaa tunnistekoodia, käyttämällä kansallisen keskuspankin sisäisiä arvopaperitunnisteita.

b) Kansalliset keskuspankit aggregoivat a kohdan mukaisesti johdetut arvopaperitiedot ja yhdistävät ne sellaisista arvopapereista annettuihin tietoihin, joilla ei ole julkisesti saatavilla olevaa tunnistekoodia. Näiden yhdistettyjen tietojen avulla tuotetaan aggregaatit i) muista arvopapereista kuin osakkeista maturiteetin, valuutan ja vastapuolen mukaan eriteltyinä; ja ii) osakkeista ja osuuksista instrumentin ja vastapuolen mukaan eriteltyinä; ja iii) sijoitusrahastojen kaikista liikkeeseen lasketuista osuuksista.

c) Kansalliset keskuspankit johtavat sijoitusrahastojen saamisia ja velkoja koskevat tarvittavat tilastotiedot yhdistämällä b kohdan mukaisesti johdetut arvopaperitiedot yksittäisiltä kyseisessä maassa olevilta sijoitusrahastoilta kerättyihin tietoihin muista kuin arvopaperisaamisista ja -veloista.

d) Kansalliset keskuspankit aggregoivat samaan alasektoriin kuuluvien kyseisessä maassa olevien sijoitusrahastojen saamiset ja velat.

Edellä säädettyä sovelletaan myös tilanteissa, joissa kansalliset keskuspankit keräävät sijoitusrahastojen saamisia ja velkoja koskevat tiedot kuukausittain asetuksen EKP/2007/8 6 artiklan 3 kohdan mukaisesti.

6. Kuukausittaisten tietojen estimointi

Kansalliset keskuspankit keräävät asetuksen EKP/2007/8 6 artiklan 1 kohdan b alakohdan mukaisesti kuukausittain tiedot sijoitusrahastojen liikkeeseen laskemista osuuksista. Sellaisten viitekuukausien osalta, jotka eivät ole vuosineljänneksen lopun kuukausia, kansalliset keskuspankit estimoivat kuukausittain ja neljännesvuosittain kerättyjen tietojen perusteella kuukausittaiset tiedot sijoitusrahastojen muista saamisista ja veloista kuin liikkeeseen lasketuista sijoitusrahasto-osuuksista. Estimointia ei kuitenkaan suoriteta, jos tiedot kerätään asetuksen EKP/2007/8 6 artiklan 3 kohdan mukaisesti kuukausittain.

Kansalliset keskuspankit suorittavat estimoinnin mahdollisuuksien mukaan rahastokohtaisesti erikseen kustakin rahastosta. Vaihtoehtoisesti kansallinen keskuspankki voi tehdä estimoinnin sijoitusrahastojen alasektorin tasolla tai pyytää EKP:tä tekemään estimoinnin. Jälkimmäisessä tapauksessa EKP voi pyytää lisätietoja, kuten rahastokohtaisia tai arvopaperikohtaisia tietoja.

7. Arvostusta koskevat säännöt ja/tai kirjanpitosäännöt

Asetuksessa EKP/2007/8 vahvistettuja arvostus- ja/tai kirjanpitosääntöjä sovelletaan myös, kun kansalliset keskuspankit toimittavat sijoitusrahastoja koskevia tietoja EKP:lle. Eriin, joille kertyy korkoa, sovelletaan kuitenkin seuraavia periaatteita:

a) erä ”muut arvopaperit kuin osakkeet” sisältää kertyneet korot;

(b) erät ”talletukset ja lainasaamiset” ja ”vastaanotetut talletukset ja lainat” eivät sisällä kertyneitä korkoja; kertyneet korot kirjataan muihin saamisiin/velkoihin.

8. Selvitykset

Kansalliset keskuspankit toimittavat selvitykset merkittävien korjausten syistä. Lisäksi kansalliset keskuspankit toimittavat EKP:lle selvitykset luokituksen muutoksista. Kansalliset keskuspankit toimittavat selvitykset myös näiden suuntaviivojen 18 artiklan 3 kohdan c alakohdassa tarkoitetuista korjauksista.

9. Ryhmän raportointi

Kansalliset keskuspankit voivat asetuksen EKP/2007/8 5 artiklan 3 kohdan mukaisesti sallia sijoitusrahastojen antavan tiedot saamisistaan ja veloistaan ryhmänä, edellyttäen että tällainen raportointi johtaa vastaaviin tuloksiin kuin rahastokohtainen raportointi. Ryhmänä raportoivien sijoitusrahastojen on kuuluttava samaan sijoitusrahastojen alasektoriin (esim. suljettu kiinteistörahasto tai avoin kiinteistörahasto).

▼M2

10. Keskitetyn arvopaperitietokannan tai kansallisen arvopaperitietokannan laadun seuranta arvopaperikohtaisen raportoinnin yhteydessä

Kansalliset keskuspankit toimittavat EKP:lle vuosittain joko i) keskitettyyn arvopaperitietokantaan sisältyvien asianomaisten arvopaperien kattavuuden ja laadun analysoinnissa käytettävät indikaattorit noudattaen niille erikseen ilmoitettua menetelmää tai ii) kattavuus- ja laatuindikaattoreiden johtamiseen tarvittavat tiedot.

Kansalliset keskuspankit, jotka käyttävät kansallisia arvopaperitietokantoja, toimittavat EKP:lle kerran vuodessa aggregoidut tulokset, jotka kattavat yhden vuosineljänneksen ja vähintään kaksi tilastollisesti merkittävää sijoitusrahastojen alasektoria. Nämä aggregoidut tulokset saavat poiketa enintään 5 prosenttia tuloksista, jotka olisi saatu käyttämällä keskitettyä arvopaperitietokantaa. Tätä sovelletaan tietoihin, joita sijoitusrahastot eivät ilmoita.

Edellä mainitut tiedot annetaan EKP:lle kunakin vuonna helmikuun loppuun mennessä ja käyttäen viitearvona edeltävän vuoden joulukuun lopun tietoja.

▼M1

18 a artikla

Erityisyhteisöjen saamisia ja velkoja koskevat tilastot

1. Raportoinnin laajuus

Kansalliset keskuspankit laativat ja ilmoittavat erityisyhteisöjen saamisia ja velkoja koskevat erilliset aggregoidut tilastotiedot näiden suuntaviivojen liitteessä III olevan 15 osan mukaisesti. Tiedot toimitetaan seuraavien kolmen alaluokan osalta: i) perinteistä arvopaperistamista harjoittavat erityisyhteisöt, ii) synteettistä arvopaperistamista harjoittavat erityisyhteisöt ja iii) muut erityisyhteisöt.

Erityisyhteisöjä koskevassa tilastoinnissa perinteisellä arvopaperistamisella tarkoitetaan arvopaperistamisia, joissa riskin siirto saavutetaan siirtämällä arvopaperistettava saaminen taloudellisessa mielessä erityisyhteisölle. Tämä toteutetaan siirtämällä arvopaperistettujen saamisten omistusoikeus alkuunpanijalta tai käyttämällä ns. sub-participation-järjestelyä.

Synteettisellä arvopaperistamisella tarkoitetaan arvopaperistamisia, joissa riskin siirto saavutetaan käyttämällä luottojohdannaisia, takauksia tai muita vastaavia mekanismeja.

Tiedonantovaatimukset kattavat neljännesvuosittain ilmoitettavat tiedot vuosineljänneksen lopun kantatiedoista, rahoitustaloustoimista ja lainojen luottotappioista/arvonalennuksista.

Kansalliset keskuspankit voivat toimittaa EKP:lle lainojen luottotappioita ja arvonalennuksia koskevat tiedot parhaiden edellytystensä mukaan.

2. Raportoinnin tiheys ja määräaika

Kansalliset keskuspankit ilmoittavat EKP:lle erityisyhteisöjen kantoja, rahoitustaloustoimia ja lainojen luottotappioita/arvonalennuksia koskevat neljännesvuosittaiset tiedot tarkasteltavana olevan vuosineljänneksen päättymistä seuraavan 28. työpäivän päättymiseen mennessä.

3. Korjausten ilmoittaminen

Neljännesvuosittaisten tietojen korjauksissa sovelletaan seuraavia yleisperiaatteita:

a) tietojen säännöllisen raportointijakson aikana eli viitevuosineljänneksen päättymistä seuraavasta 28. työpäivästä päivään, joka edeltää tietojen toimittamista takaisin kansallisille keskuspankeille, kansalliset keskuspankit voivat tehdä korjauksia tietoihin, jotka koskevat edellistä viiteneljännestä;

b) tietojen säännöllisten raportointijaksojen ulkopuolella kansalliset keskuspankit voivat tehdä korjauksia myös edellistä viitevuosineljännestä edeltäviä viitejaksoja koskeviin tietoihin esim. virheen, luokituksen muutoksen tai raportointimenettelyjen parannuksen vuoksi;

c) korjaukset Euroopan keskuspankin asetuksen (EY) N:o 25/2009 (EKP/2008/32) ( 15 ) nojalla ilmoitettaviin tietoihin, jotka koskevat euroalueen rahalaitosten alkuunpanemia ja hallinnoimia lainoja, sisällytetään soveltuvin osin erityisyhteisöjä koskeviin tilastoihin edellä olevien a ja b kohdan mukaisesti.

4. Raportointimenettely

Jotta täytettäisiin tilastoja koskevat tiedonantovaatimukset, joista erityisyhteisöt on Euroopan keskuspankin asetuksen (EY) N:o 24/2009 (EKP/2008/30) ( 16 ) 5 artiklan 1 kohdan c alakohdan nojalla vapautettu, kansalliset keskuspankit päättävät EKP:ta kuultuaan parhaiten sopivasta menettelystä erityisyhteisöjen saamisia ja velkoja koskevien tietojen kokoamiseksi; ne ottavat päätöksessään huomioon asianomaisten markkinoiden rakenteen sekä merkityksellisten tilastotietojen, julkisten tietojen tai valvontatietojen saatavuuden kyseisessä jäsenvaltiossa.

5. Tietolähteet ja tietoja koskevat laatuvaatimukset

Jos kansalliset keskuspankit johtavat erityisyhteisöjen liikkeeseen laskemia arvopapereita ja/tai niiden arvopaperisalkkuja koskevia tietoja keskitetystä arvopaperitietokannasta tai muista arvopaperitietokannoista ja/tai johtavat erityisyhteisöjen saamisia ja velkoja koskevia tietoja muista tilastollisista tietolähteistä, julkisista tietolähteistä kuten myyntiä edeltävistä raporteista tai sijoittajaraporteista tai valvontaan liittyvistä tietolähteistä, tietoihin sovelletaan jäljempänä kuvattuja laatuvaatimuksia.

Kuten näiden suuntaviivojen liitteessä III olevassa 15 osassa todetaan, toisistaan erotetaan ns. perussarjat, joihin sovelletaan samankaltaisia tiukkoja laatuvaatimuksia kuin erityisyhteisöjen Euroopan keskuspankin asetuksen (EY) N:o 24/2009 (EKP/2008/30) ( 17 ) liitteen III mukaisesti suoraan ilmoittamiin tietoihin ja jotka voidaan jälkikäteen todentaa 9 kohdassa kuvatulla tavalla, sekä ns. ei-perussarjat, jotka voidaan arvioida vähemmän tiukkojen laatuvaatimusten mukaisesti

Jos kansalliset keskuspankit johtavat erityisyhteisöjen saamisia ja velkoja koskevia tietoja valvontatiedoista, kansalliset keskuspankit varmistavat, että nämä tietolähteet ovat riittävän yhdenmukaisia erityisyhteisöjen tiedonantovaatimuksiin sovellettavien tilastollisten käsitteiden ja määritelmien kanssa. Samaa periaatetta sovelletaan tietoihin, jotka on johdettu muista tilastollisista tietolähteistä.

Jos erityisyhteisöt eivät asetuksen (EY) N:o 24/2009 (EKP/2008/30) 5 artiklan 1 kohdan c alakohdan mukaisesti ilmoita tietoja suoraan, kansalliset keskuspankit tarkkailevat tietojen laatua 9 kohdassa kuvatulla tavalla vuotuisista tilinpäätöksistä saatavien tietojen perusteella. Jos johdettujen neljännesvuosittaisten tietojen ja vuotuisten tilinpäätösten vertailu osoittaa, että tiedot eivät täytä tiukkoja laatuvaatimuksia, kansalliset keskuspankit ryhtyvät tarvittaviin toimiin, mukaan lukien tietojen kerääminen suoraan asetuksen (EY) N:o 24/2009 (EKP/2008/30) nojalla, sen varmistamiseksi, että tiedot täyttävät laatuvaatimukset.

Jos erityisyhteisöjen velkapapereita ja/tai niiden arvopaperisalkkuja koskevat kantatiedot ja liikkeeseenlaskuja koskevat tiedot kootaan keskitetystä arvopaperitietokannasta tai muusta arvopaperitietokannasta, kansalliset keskuspankit varmistavat erityisyhteisöjen liikkeeseen laskemia arvopapereita ja/tai arvopaperisalkkuja koskevien tietojen riittävän kattavuuden ja seuraavat näitä tietoja säännöllisesti 10 kohdassa kuvatulla tavalla. Jos keskitetyssä arvopaperitietokannassa tai muussa arvopaperitietokannassa olevien, arvopaperisarjoja koskevien tietojen kattavuus- ja laatuindikaattorit osoittavat, että tiukat laatuvaatimukset eivät täyty, kansalliset keskuspankit ryhtyvät laatuvaatimusten täyttämiseksi tarpeellisiin toimiin, mukaan lukien tietojen kerääminen suoraan asetuksen (EY) N:o 24/2009 (EKP/2008/30) nojalla.

6. Euroalueen rahalaitosten alkuunpanemat ja hallinnoimat lainat ja rajat ylittävä tietojenvaihto

Kansalliset keskuspankit keräävät asetuksen (EY) N:o 25/2009 (EKP/2008/32) 5 artiklan mukaisesti tietoja erityisyhteisöjen hankkimista euroalueen rahalaitosten alkuunpanemista ja hallinnoimista lainoista; tiedot eritellään maturiteetin, sektorin ja velallisen kotipaikan mukaan näiden suuntaviivojen liitteessä III olevassa 15 osassa kuvatulla tavalla.

Jos arvopaperistettujen lainojen alkuunpanijat ovat rahalaitoksia, joiden kotipaikka on erityisyhteisön kanssa samassa maassa, ja nämä kotimaiset rahalaitokset jatkavat arvopaperistettujen saamisten hallinnoijina, kansalliset keskuspankit voivat koota erityisyhteisöjen lainasalkkuja koskevat kantatiedot ja rahoitustaloustoimiin liittyvät tiedot tältä osin niiden tietojen perusteella, jotka on kerätty kotimaisilta rahalaitoksilta asetuksen (EY) N:o 25/2009 (EKP/2008/32) 5 artiklassa esitetyllä tavalla, sen sijaan että kyseiset tiedot kerättäisiin suoraan erityisyhteisöiltä.

Jos arvopaperistettujen lainojen alkuunpanijat ovat jossakin muussa euroalueen jäsenvaltiossa olevia rahalaitoksia ja nämä rahalaitokset jatkavat arvopaperistettujen saamisten hallinnoijina, kansalliset keskuspankit vaihtavat näiltä rahalaitoksilta kerättyjä tietoja asetuksen (EY) N:o 25/2009 (EKP/2008/32) 5 artiklan mukaisesti. Kukin kansallinen keskuspankki kerää asetuksen (EY) N:o 25/2009 (EKP/2008/32) 5 artiklan mukaisesti tiedot sellaisista kotimaisten rahalaitosten alkuunpanemista ja hallinnoimista lainoista, jotka on arvopaperistettu toisessa euroalueen jäsenvaltiossa olevan erityisyhteisön avulla.

Rajat ylittävän tietojenvaihdon yhteydessä kukin kansallinen keskuspankki toimittaa EKP:lle näiden suuntaviivojen liitteessä III olevan 15 osan mukaisesti tiedot kotimaisten rahalaitosten asetuksen (EY) N:o 25/2009 (EKP/2008/32) 5 artiklassa esitetyllä tavalla alkuunpanemista ja hallinnoimista lainoista.

Kansalliset keskuspankit ilmoittavat nämä tiedot EKP:lle sen vuosineljänneksen päättymistä seuraavana 23. työpäivänä, johon tiedot liittyvät.

EKP järjestää rajat ylittävää tietojenvaihtoa varten teknisen kanavan, ottaen huomioon tietojen luottamuksellisuutta koskevat soveltuvat säädökset. EKP jakaa tiedot edelleen asianomaisille kansallisille keskuspankeille sen vuosineljänneksen päättymistä seuraavana 24. työpäivänä, johon tiedot liittyvät.

Arvopaperistamista koskevaan tietojenvaihtoon osallistuvat kansalliset keskuspankit selvittävät mahdolliset jäljellä olevat kysymykset ja koordinointiin liittyvät seikat kahdenvälisessä yhteistyössä ja vaihtavat tarvittaessa asiaankuuluvia tietoja. Uusien arvopaperistamisien yhteydessä asianomaiset kansalliset keskuspankit voivat pyytää EKP:tä huolehtimaan koordinoinnista.

7. Poikkeukset ja estimointi

Jos kansalliset keskuspankit kokoavat erityisyhteisöjen saamisia ja velkoja koskevat tiedot suoraan erityisyhteisöiltä ja soveltuvin osin rahalaitosten asetuksen (EY) N:o 25/2009 (EKP/2008/32) mukaisesti ilmoittamien tietojen perusteella ja jos ne myöntävät erityisyhteisöille asetuksen (EY) N:o 24/2009 (EKP/2008/30) 5 artiklan 1 kohdan b alakohdan mukaisia poikkeuksia, kansalliset keskuspankit estimoivat kaikkia erityisyhteisöjä koskevat tiedot 100 %:n kattavuuteen saakka kootessaan erityisyhteisöjen saamisia ja velkoja koskevia neljännesvuosittaisia tietoja, jotka ilmoitetaan EKP:lle kantatietojen, rahoitustaloustoimien sekä luottotappioiden ja arvonalennusten osalta.

Jos kansalliset keskuspankit kokoavat erityisyhteisöjen saamisia ja velkoja koskevat tiedot muista tilastolähteistä, julkisista lähteistä ja/tai valvontalähteistä, tiedot voidaan koota erityisyhteisöjä koskevan otannan perusteella edellyttäen, että näiden erityisyhteisöjen saamiset muodostavat vähintään 95 % erityisyhteisöjä koskevassa luettelossa esitetyn tiedonantajina toimivien erityisyhteisöjen perusjoukon yhteenlasketuista kantatietoina ilmoitettavista saamisista kyseisessä jäsenvaltiossa. Kootessaan erityisyhteisöjen saamisia ja velkoja koskevia, EKP:lle ilmoitettuja neljännesvuosittaisia tietoja kansalliset keskuspankit estimoivat tiedot 100 %:n kattavuuteen kantatietojen, rahoitustaloustoimien sekä lainojen luottotappioiden ja arvonalennusten osalta.

8. Selvitykset

Kansalliset keskuspankit toimittavat EKP:lle selvityksiä, joissa esitetään olennaisten korjausten sekä näiden suuntaviivojen 18 a artiklan 3 kohdan b alakohdan nojalla tehtyjen korjausten syyt.

9. Muiden tietojen kuin erityisyhteisöjen tai rahalaitosten suoraan ilmoittamien tietojen laadun seuranta

Kansalliset keskuspankit tarkistavat vuotuisista tilinpäätöksistä saatavien tietojen perusteella niiden neljännesvuosittaisten tietojen laadun, joita erityisyhteisöt tai rahalaitokset eivät ilmoita suoraan asetuksen (EY) N:o 24/2009 (EKP/2008/30) 5 artiklan 3 kohdan mukaisesti.

Laatutarkistuksen tuloksista ilmoitetaan EKP:lle kunakin vuonna syyskuun loppuun mennessä tai mahdollisimman pian sen jälkeen niiden kansallisten oikeudellisten käytäntöjen mukaisesti, joita sovelletaan erityisyhteisön kotijäsenvaltiossa.

10. Keskitetyn arvopaperitietokannan tai muiden arvopaperitietokantojen sisältämien, erillisyhteisöjen liikkeeseen laskemia arvopapereita koskevien tietojen laadun seuranta

Jos keskitettyä arvopaperitietokantaa tai muuta arvopaperitietokantaa käytetään tietolähteenä erityisyhteisöjä koskevassa tilastoinnissa 5 kohdan mukaisesti, kansalliset keskuspankit toimittavat niille erikseen ilmoitettujen menetelmien mukaisesti EKP:lle vuosittain indikaattorit keskitetyssä arvopaperitietokannassa tai muussa arvopaperitietokannassa olevia asianomaisia arvopaperisarjoja koskevien tietojen kattavuutta ja laatua kuvaavat indikaattorit.

Edellä mainitut tiedot annetaan EKP:lle kunakin vuonna helmikuun loppuun mennessä ja käyttäen viitearvona edeltävän vuoden joulukuun lopun tietoja.

▼M2

18 b artikla

Toimialan mukaan eriteltyjä rahalaitosten yrityksille myöntämiä lainoja koskevat tilastot

1. Raportoinnin laajuus

Kansalliset keskuspankit ilmoittavat liitteessä III olevan 16 osan mukaisesti EKP:lle rahalaitosten kotimaisille ja muiden rahaliittoon osallistuvien maiden yrityksille myöntämiä lainoja koskevat tiedot, jos ne ovat saatavilla, eriteltynä toimialoittain Euroopan yhteisön tilastollisen toimialaluokituksen NACE Rev. 2 mukaisesti.

2. Raportoinnin tiheys ja määräaika

Kansalliset keskuspankit ilmoittavat EKP:lle kahta edeltävää vuosineljännestä koskevat tiedot puolivuosittain, maaliskuun ja syyskuun loppuun mennessä.

3. Korjausten ilmoittaminen

Kansalliset keskuspankit ilmoittavat korjaukset EKP:lle seuraavien periaatteiden mukaisesti:

a) säännöllisen tietojen toimittamisen lisäksi lähetetään edellisten viitejaksojen tietojen korjauksia, mikäli se on tarpeen; ja

b) poikkeuksellisia korjauksia, jotka parantavat merkittävästi tietojen laatua, voidaan toimittaa heti, kun ne ovat saatavilla.

4. Selvitykset

Kansalliset keskuspankit ilmoittavat EKP:lle käytössä olevien kansallisten määritelmien ja luokitusten merkittävät muutokset sekä toimittavat tarvittaessa selvitykset merkittävien korjausten syistä. Lisäksi kansalliset keskuspankit toimittavat merkittäviä rahalaitossektorin luokitusmuutoksia koskevat tiedot sekä saatavilla olevat tiedot merkittävistä luokitusmuutoksista toimitetuissa yritysten NACE Rev. 2 -erittelyissä.

▼B

19 artikla

Tilastoinnissa käytettävä rahalaitosten luettelo

▼M2

1. Raportoinnin laajuus

Muuttujat, jotka kerätään asetuksen (EY) N:o 25/2009 (EKP/2008/32) 3 artiklassa tarkoitetun rahalaitosten luettelon laatimiseksi ja ylläpitämiseksi tilastointia varten, määritellään liitteessä VI olevassa 1 osassa.

Kansalliset keskuspankit ilmoittavat liitteessä VI olevassa 1 osassa määriteltyjen muuttujien päivitykset joko silloin, jos rahalaitossektorilla tapahtuu muutoksia, tai silloin, jos olemassa olevien rahalaitosten ominaisuudet muuttuvat. Rahalaitossektorilla tapahtuu muutoksia, mikäli sektorille tulee uusi rahalaitos (eli jos sulautuman seurauksena perustetaan rahalaitos, jos olemassa olevan rahalaitoksen jakautumisen seurauksena perustetaan uusia oikeushenkilöitä, jos perustetaan uusi rahalaitos tai jos aikaisemmin muihin kuin rahalaitoksiin kuuluneen laitoksen asema muuttuu sillä tavoin, että siitä tulee rahalaitos) tai mikäli olemassa oleva rahalaitos poistuu rahalaitossektorilta (eli jos rahalaitos on mukana sulautumassa, jos jokin toinen laitos ostaa rahalaitoksen, jos rahalaitos jakautuu erillisiksi oikeushenkilöiksi, jos rahalaitoksen asema muuttuu sillä tavoin, että siitä tulee muu kuin rahalaitos, tai jos rahalaitoksen toiminta lopetetaan).

Kun ilmoitetaan uudesta laitoksesta tai laitosta koskevien tietojen muuttamisesta, kansalliset keskuspankit ilmoittavat kaikki pakollisia muuttujia koskevat tiedot. Kun ilmoitetaan rahalaitossektorilta poistuvasta laitoksesta, joka ei ole osallisena sulautumassa, kansalliset keskuspankit ilmoittavat vähintään seuraavat tiedot: pyynnön tyyppi eli poista ja rahalaitoksen tunnistekoodi eli muuttuja ”mfi_id”.

Kansalliset keskuspankit eivät saa antaa poistettujen rahalaitosten tunnistekoodeja uusille rahalaitoksille. Mikäli tämä ei ole vältettävissä, kansalliset keskuspankit toimittavat EKP:lle samaan aikaan kirjallisen selvityksen (käyttämällä muuttujan ”object_request” arvona ”mfi_req_realloc”).

Kun kansalliset keskuspankit ilmoittavat päivityksistä, ne voivat käyttää kansallisia kirjaimistojaan, mikäli käytössä ovat latinalaiset aakkoset. Kansalliset keskuspankit käyttävät Unicode-järjestelmää, jotta kaikki erikoismerkit näkyvät asianmukaisesti, kun ne vastaanottavat tietoja EKP:ltä ”Register of Institutions and Assets Database” (RIAD) -tiedonsiirtojärjestelmän välityksellä.

Ennen rahalaitoslistojen päivitysten lähettämistä EKP:lle kansalliset keskuspankit tekevät soveltuvissa tiedonsiirto-ohjeissa määritellyt oikeellisuustarkistukset.

▼B

2. Raportoinnin tiheys ja määräajat

Kansalliset keskuspankit toimittavat EKP:lle näiden suuntaviivojen liitteessä VI olevassa 1 osassa määriteltyjen muuttujien päivitykset mahdollisuuksien mukaan heti, kun rahalaitossektorilla tai olemassa olevien rahalaitosten ominaisuuksissa tapahtuu muutoksia.

Mikäli tämä ei ole mahdollista, kansalliset keskuspankit toimittavat kirjallisen selvityksen siitä, miksi tapahtuman ja siitä EKP:lle tehdyn ilmoituksen välillä on ollut viive.

3. Toimitustapa

Kansalliset keskuspankit lähettävät päivitykset XML-muodossa RIAD-tiedonsiirtojärjestelmän välityksellä ”Exchange Specification for the RIAD Data Exchange System” -nimisen asiakirjan mukaisesti. Mikäli RIAD-tiedonsiirtojärjestelmä ei toimi, päivitykset lähetetään XML-muodossa N13 Cebamail -järjestelmän välityksellä. Mikäli Cebamail-järjestelmä ei ole käytettävissä rahalaitossektoritietojen päivitysten tai korjausten lähettämistä varten, kansalliset keskuspankit lähettävät nämä tiedostot sähköpostitse XML-muodossa osoitteeseen birs@ecb.int.

Mikäli tiedot syötetään manuaalisesti, kansallisilla keskuspankeilla tulee olla käytössä riittävät tarkistuskeinot toiminnallisten virheiden minimoimiseksi ja RIAD-tiedonsiirtojärjestelmän välityksellä ilmoitettavien rahalaitostietojen päivitysten tarkkuuden ja johdonmukaisuuden varmistamiseksi.

4. Tallennus- ja virhevahvistukset

Vastaanotettuaan päivitykset EKP tekee välittömästi näiden suuntaviivojen liitteessä VI olevan 2 osan 1–11 jaksossa terkoitetut oikeellisuustarkistukset.

EKP lähettää kansallisille keskuspankeille välittömästi: i) tallennusvahvistuksen, joka sisältää yhteenvedon rahalaitostietojen päivityksistä, jotka on käsitelty ja tallennettu onnistuneesti rahalaitostietokantaan; ja/tai ii) virhevahvistuksen, joka sisältää yksityiskohtaista tietoa epäonnistuneista rahalaitostietojen päivityksistä sekä oikeellisuustarkistuksista, joita ei ole läpäisty. Näiden suuntaviivojen liitteessä VI olen 2 osan 1–11 jakson mukaisesti EKP toteuttaa epätäydelliset, virheelliset tai puuttuvat päivityspyynnöt kokonaan tai osittain tai hylkää ne.

Kun kansalliset keskuspankit ovat saaneet virhevahvistuksen, niiden on ryhdyttävä heti toimenpiteisiin korjattujen tietojen toimittamiseksi. Mikäli oikea tieto riippuu päivityksistä, joita muut kansalliset keskuspankit ovat lähettäneet viimeisen kuukauden aikana ja jotka eivät ole saatavilla EKP:n verkkosivuilla, kansallisen keskuspankin on otettava yhteys EKP:hen N13 Cebamail -järjestelmän kautta ja yksilöitävä tarvittavat tiedot.

5. Rahalaitosluettelon ja vähimmäisvarantovaatimusten soveltamisalaan kuuluvien rahalaitosten ja muiden laitosten luettelon jakelu

EKP tekee jokaisena EKP:n työpäivänä klo 17.00 (Keski-Euroopan aikaa) jäljennöksen kaikista rahalaitosluetteloon tehdyistä muutoksista ja toimittaa sen kaikille kansallisille keskuspankeille. Toimitukseen sisältyvät täydelliset yksityiskohtaiset tiedot kaikista seuraavista kansallisten keskuspankkien ilmoittamista muutoksista: i) uudet rahalaitokset; ii) olemassa olevien rahalaitosten ominaisuuksien päivitykset; iii) poistetut rahalaitokset; iv) rahalaitosten tunnistekoodien ottaminen uudelleen käyttöön; v) rahalaitosten tunnistekoodien muutokset ja vi) rahalaitosten tunnistekoodien muutokset, joihin liittyy tunnistekoodien ottaminen uudelleen käyttöön.

EKP tekee jokaisena EKP:n työpäivänä klo 17.00 (Keski-Euroopan aikaa) jäljennöksen rahalaitostietokannasta ja julkaisee sen EKP:n verkkosivuilla. Katsauksessa ovat mukana kaikki rahalaitostietokannan tiedot, vaikka ne olisivat epäjohdonmukaisia Monetary Poliy Eligible Counterparties (MPEC) -merkintöjen kanssa.

EKP tekee kunkin kalenterikuukauden viimeisenä EKP:n työpäivänä klo 17.00 (Keski-Euroopan aikaa) rahalaitostietokannasta jäljennöksen ja sisällyttää siihen MPEC-tietokannasta yhden muuttujan eli muuttujan ”varanto”, joka ilmaisee, sovelletaanko euroalueella oleviin luottolaitoksiin vähimmäisvarantovaatimusta vai ei. Keskenään ristiriitaisia rahalaitostietokannan ja MPEC-tietokannan merkintöjä (eli jos jokin euroalueen luottolaitos on otettu rahalaitostietokantaan mutta ei MPEC-tietokantaan tai päinvastoin) ei oteta mukaan jäljennökseen. EKP julkaisee luettelon rahalaitoksista ja muista laitoksista, joihin sovelletaan vähimmäisvarantovaatimusta, jäljennöksen tekemisen jälkeisenä päivänä. Mikäli jäljennöksen tekohetkeksi osuu perjantai klo 17.00 (Keski-Euroopan aikaa), EKP julkaisee päivitetyt tiedot launtaina klo 12.00 (Keski-Euroopan aikaa).

Samaan aikaan kun EKP julkaisee verkkosivuillaan luettelon rahalaitoksista ja muista laitoksista, joihin sovelletaan vähimmäisvarantovaatimusta, se lähettää luettelon kansallisille keskuspankeille RIAD-tiedonsiirtojärjestelmän välityksellä.

20 artikla

Tilastoinnissa käytettävä sijoitusrahastojen luettelo

▼M2

1. Raportoinnin laajuus

Muuttujat, jotka kerätään asetuksen (EY) N:o 958/2007 (EKP/2007/8) 4 artiklassa tarkoitetun sijoitusrahastoja koskevan luettelon laatimiseksi ja ylläpitämiseksi tilastointia varten, määritellään liitteessä VII.

Kansalliset keskuspankit ilmoittavat liitteessä VII olevassa 1 osassa määriteltyjen muuttujien päivitykset joko silloin, jos sijoitusrahastosektorilla tapahtuu muutoksia, tai silloin, jos olemassa olevien sijoitusrahastojen ominaisuudet muuttuvat. Sijoitusrahastosektorilla tapahtuu muutoksia jos uusi laitos liittyy sijoitusrahastosektoriin tai jos sijoitusrahasto poistuu sijoitusrahastosektorilta.

Kansalliset keskuspankit tuottavat päivitykset vertaamalla kahden peräkkäisen vuosineljänneksen lopun kansallisia sijoitusrahastoluettelojaan. Vuosineljänneksen sisäisiä muutoksia ei siis huomioida.

Kun ilmoitetaan uudesta laitoksesta tai laitosta koskevien tietojen muuttamisesta, kansalliset keskuspankit ilmoittavat kaikki pakollisia muuttujia koskevat tiedot.

Raportoidessaan sijoitusrahastosektorista eroavasta laitoksesta kansalliset keskuspankit ilmoittavat vähintään seuraavat tiedot: pyynnön tyyppi eli poista ja rahalaitoksen tunnistekoodi eli muuttuja ”if_id”.

Kansalliset keskuspankit ilmoittavat vuosittain käyttäen 31 päivää joulukuuta viitepäivämääränä sijoitusrahastokohtaisen nettoarvon (NAV) erillisenä XML-tiedostona. Nettoarvo on näin ollen ilmoitettava muista sijoitusrahastojen ominaisuuksien muutoksista erillään. Seuraavat tiedot toimitetaan kaikista sijoitusrahastoista: pyynnön tyyppi eli ”if_req_nav”, sijoitusrahaston yksilöllinen tunnistekoodi, nettoarvo sekä nettoarvon päivämäärä.

Kunkin viitepäivämäärän osalta tiedot mahdollisista uusista sijoitusrahastoista tai olemassa olevien sijoitusrahastojen tunnistekoodien muutoksista toimitetaan EKP:lle ennen nettoarvotietojen toimittamista.

Kansalliset keskuspankit eivät saa antaa sijoitusrahastoluettelosta poistettujen sijoitusrahastojen tunnistekoodeja uusille sijoitusrahastoille, ellei se ole välttämätöntä. Jos tämä ei ole vältettävissä, kansalliset keskuspankit toimittavat EKP:lle N13 Cebamail -järjestelmän kautta kirjallisen selvityksen samaan aikaan sijoitusrahaston tietojen kanssa (käyttämällä muuttujan ”object_request” arvona ”if_req_realloc”).

Kun kansalliset keskuspankit ilmoittavat päivityksistä, ne voivat käyttää kansallisia kirjaimistojaan, mikäli käytössä ovat latinalaiset aakkoset. Vastaanottaessaan tietoja EKP:ltä RIAD-tiedonsiirtojärjestelmän välityksellä kansalliset keskuspankit käyttävät Unicode-järjestelmää, jotta kaikki erikoismerkit näkyvät asianmukaisesti.

Ennen sijoitusrahastolistojen päivitysten lähettämistä EKP:lle kansalliset keskuspankit tekevät soveltuvissa tiedonsiirto-ohjeissa määritellyt oikeellisuustarkistukset.

▼B

2. Raportoinnin tiheys ja määräaika

Kansalliset keskuspankit ilmoittavat EKP:lle näiden suuntaviivojen liitteessä VII olevassa 1 osassa määriteltyjen muuttujien päivitykset vähintään neljännesvuosittain ja kahden kuukauden kuluessa viitepäivämäärästä. Nettoarvomuuttuja on päivitettävä kaikkien sijoitusrahastojen osalta vuosittain kahden kuukauden kuluessa joulukuun lopun viitepäivämäärästä.

3. Toimitustapa

Kansalliset keskuspankit toimittavat päivitykset XML-tiedostoina ESCB-Net-tietoliikenneverkon välityksellä ”Exchange Specification for the RIAD Data Exchange System” -asiakirjassa annettujen ohjeiden mukaisesti. EKP käsittelee tietoja RIAD-tiedonsiirtojärjestelmässä. Mikäli ESCB-Net -tietoliikenneverkko ja/tai RIAD-tiedonsiirtojärjestelmä ei toimi, päivitykset lähetetään XML-muodossa N13 Cebamail -järjestelmän välityksellä. Mikäli Cebamail-järjestelmä ei ole käytettävissä sijoitusrahastotietojen päivitysten tai korjausten lähettämistä varten, kansalliset keskuspankit lähettävät nämä tiedostot sähköpostitse XML-muodossa osoitteeseen birs@ecb.int.

Mikäli tiedot syötetään manuaalisesti, kansallisilla keskuspankeilla tulee olla käytössä riittävät tarkistuskeinot toiminnallisten virheiden minimoimiseksi ja RIAD-tiedonsiirtojärjestelmän välityksellä ilmoitettavien sijoitusrahastotietojen päivitysten tarkkuuden ja johdonmukaisuuden varmistamiseksi.

4. Tallennus- ja virhevahvistukset

Vastaanotettuaan päivitykset EKP suorittaa välittömästi näiden suuntaviivojen liitteessä VII olevassa 3 osassa tarkoitetut oikeellisuustarkistukset.

EKP lähettää kansallisille keskuspankeille välittömästi: i) tallennusvahvistuksen, joka sisältää yhteenvedon sijoitusrahastotietojen päivityksistä, jotka on käsitelty ja tallennettu onnistuneesti sijoitusrahastotietokantaan; ja/tai ii) virhevahvistuksen, joka sisältää yksityiskohtaista tietoa sijoitusrahastotietojen päivityksistä, sekä oikeellisuustarkistuksista, joita ei ole läpäisty. Liitteessä VII olevan 3 osan mukaisesti EKP toteuttaa epätäydelliset, virheelliset tai puuttuvat päivityspyynnöt kokonaan tai osittain tai hylkää ne.

Kun kansalliset keskuspankit ovat saaneet virhevahvistuksen, niiden on ryhdyttävä heti toimenpiteisiin korjattujen tietojen toimittamiseksi. Mikäli välittömät toimenpiteet eivät ole mahdollisia, kansallisten keskuspankkien on toimitettava korjatut tiedot neljän työpäivän kuluessa raportoinnin määräajasta eli viimeistään klo 17.59 (Keski-Euroopan aikaa) raportoinnin määräaikaa seuraavana neljäntenä työpäivänä.

5. Sijoitusrahastojen luettelon jakelu

EKP tekee päivitysten toimittamisen määräaikaa seuraavana neljäntenä työpäivänä klo 18.00 (Keski-Euroopan aikaa) sijoitusrahastotietokannasta jäljennöksen, johon ei sisälly luottamuksellisiksi ilmoitettuja tietoja eikä nettoarvomuuttujaa. Päivitettyjen tietojen tulee olla saatavilla seuraavaan päivään klo 12.00 (Keski-Euroopan aikaa) mennessä. Jos jäljennöksen tekohetkeksi osuu perjantai klo 18.00 (Keski-Euroopan aikaa), EKP toimittaa tiedot saataville lauantaina klo 12.00 (Keski-Euroopan aikaa).

EKP ei julkaise luottamuksellisiksi ilmoitettuja tietoja.

EKP ei julkaise sijoitusrahastokohtaista nettoarvoa. Sen sijaan EKP vahvistaa nettoarvon perusteella kokoluokkajaottelun sekä kunkin sijoitusrahaston osalta kokoluokan, johon kyseinen sijoitusrahasto kuuluu.

Samaan aikaan kun EKP julkaisee sijoitusrahastojen luettelon verkkosivuillaan, se lähettää luettelon kansallisille keskuspankeille RIAD-tiedonsiirtojärjestelmän välityksellä.

▼M1

20 a artikla

Tilastoinnissa käytettävä erityisyhteisöjen luettelo

1. Raportoinnin laajuus

Muuttujat, jotka kerätään asetuksen (EY) N:o 24/2009 (EKP/2008/30) 3 artiklassa tarkoitetun luettelon laatimiseksi ja ylläpitämiseksi tilastointia varten, määritellään näiden suuntaviivojen liitteessä VIII.

Kansalliset keskuspankit ilmoittavat näiden suuntaviivojen liitteessä VIII olevassa 1 osassa määriteltyjä muuttujia koskevista päivityksistä, kun erityisyhteisöjen sektorilla tapahtuu muutoksia (eli erityisyhteisö tulee sektorille tai poistuu sektorilta) tai kun olemassa olevien erityisyhteisöjen ominaisuuksissa tapahtuu muutoksia.

Kansalliset keskuspankit johtavat päivitykset vertaamalla kansallista erityisyhteisöjen luetteloa kahden toisiaan seuraavan vuosineljänneksen päättyessä, eli vuosineljänneksen sisällä tapahtuneita muutoksia ei oteta huomioon.

Kun ilmoitetaan uudesta laitoksesta tai laitosta koskevien tietojen muuttamisesta, kansalliset keskuspankit ilmoittavat kaikki pakollisia muuttujia koskevat tiedot.

Kun ilmoitetaan erityisyhteisöjen sektorilta poistuvasta laitoksesta, kansalliset keskuspankit ilmoittavat vähintään seuraavat tiedot: pyynnön tyyppi (eli poisto) ja erityisyhteisön tunnistekoodi (eli muuttuja ”fvc_id”).

Mikäli mahdollista, kansalliset keskuspankit eivät anna poistettujen erityisyhteisöjen tunnistekoodeja erityisyhteisölle, jotka lisätään uusina tai joiden tietoja muutetaan.

Kun kansalliset keskuspankit ilmoittavat päivityksistä, ne voivat käyttää kansallisia kirjaimistojaan, mikäli käytössä ovat latinalaiset aakkoset. Vastaanottaessaan tietoja EKP:ltä RIAD-tiedonsiirtojärjestelmän välityksellä, kansalliset keskuspankit käyttävät Unicode-järjestelmää, jotta kaikki erikoismerkit näkyvät asianmukaisesti.

Ennen kuin kansalliset keskuspankit lähettävät päivitykset EKP:lle, ne tekevät näiden suuntaviivojen liitteessä VIII olevassa 2 osassa määritellyt oikeellisuustarkistukset.

2. Raportoinnin tiheys ja määräaika

Kansalliset keskuspankit toimittavat EKP:lle näiden suuntaviivojen liitteessä VIII olevassa 1 osassa määriteltyjen muuttujien päivitykset vähintään neljännesvuosittain ja 14 työpäivän kuluessa viitepäivästä.

3. Toimitustapa

Kansalliset keskuspankit toimittavat päivitykset XML-tiedostomuodossa. Sen jälkeen EKP käsittelee tiedot RIAD-tiedonsiirtojärjestelmän avulla. Mikäli EXDI-järjestelmä ja/tai RIAD-tiedonsiirtojärjestelmä eivät toimi, päivitykset lähetetään XML-muodossa N13 Cebamail -järjestelmän välityksellä. Jos Cebamail-järjestelmä ei ole käytettävissä erityisyhteisöjä koskevien päivitysten tai korjausten lähettämistä varten, kansalliset keskuspankit lähettävät nämä tiedostot sähköpostitse XML-muodossa seuraavaan osoitteeseen: birs@ecb.europa.eu

Kansallisilla keskuspankeilla, jotka tallentavat tiedot manuaalisesti, tulee olla käytössään riittävät tarkistuskeinot toiminnallisten virheiden minimoimiseksi ja RIAD-tiedonsiirtojärjestelmän välityksellä ilmoitettavien erityisyhteisöjä koskevien päivitysten tarkkuuden ja johdonmukaisuuden varmistamiseksi.

4. Tallennus- ja virhevahvistukset

Saatuaan päivitykset (eli viimeisimmät käytettävissä olevat tiedot) EKP tekee välittömästi näiden suuntaviivojen liitteessä VIII olevassa 2 osassa määritellyt oikeellisuustarkistukset.

EKP lähettää välittömästi takaisin kansallisille keskuspankeille i) tietojen vastaanottamista koskevan vahvistuksen, joka sisältää yhteenvedon erityisyhteisöjä koskevista päivityksistä, jotka on käsitelty ja tallennettu onnistuneesti erityisyhteisöjä koskevaan tietokantaan; ja/tai ii) virhevahvistuksen, joka sisältää yksityiskohtaiset tiedot erityisyhteisöjä koskevista päivityksistä sekä oikeellisuustarkistuksista, joita ei ole läpäisty. Näiden suuntaviivojen liitteessä VIII olevan 1 osan mukaisesti EKP toteuttaa epätäydelliset, virheelliset tai puuttuvat pyynnöt (”object_request” –muuttuja) kokonaan tai osittain tai hylkää ne.

Kansalliset keskuspankit ryhtyvät heti virhevahvistuksen saatuaan toimenpiteisiin korjattujen tietojen toimittamiseksi. Jos tietoja ei ole mahdollista toimittaa heti, kansalliset keskuspankit toimittavat korjatut tiedot kahden työpäivän kuluessa edellä 2 kohdassa mainitusta määräajasta eli viimeistään klo 17.59 mennessä Keski-Euroopan aikaa (CET) määräaikaa seuraavana toisena työpäivänä.

5. Erityisyhteisöjä koskevan luettelon jakelu

EKP tekee kopion erityisyhteisöjä koskevasta tietokannasta, joka sisältää myös luottamukselliset tiedot, edellä 2 kohdassa mainittua tietojen toimittamisen määräaikaa seuraavana toisena työpäivänä klo 18.00 (CET). Päivitetyt tiedot ovat saatavilla seuraavana päivänä klo 12.00 (CET).

EKP ei julkaise arvoja, jotka on merkitty luottamuksellisiksi.

EKP lähettää erityisyhteisöjä koskevan luettelon kansallisille keskuspankeille RIAD-tiedonsiirtojärjestelmän kautta samaan aikaan kun tiedot julkaistaan EKP:n verkkosivuilla.

▼B

21 artikla

Tarkastusoikeus

Kansalliset keskuspankit seuraavat EKP:lle toimitettavien tilastotietojen laatua ja luotettavuutta ja varmistavat ne, tämän kuitenkaan rajoittamatta EKP:n tarkastusoikeutta, josta on säädetty asetuksessa (EY) N:o 2533/98 ja asetuksessa EKP/2001/13.

22 artikla

Toimitustapa

Kansalliset keskuspankit toimittavat EKP:n edellyttämät tilastotiedot sähköisesti käyttäen EKPJ:n tarjoamaa ESCB-Net-tietoliikenneverkkoa. Sähköisessä muodossa olevien tilastotietojen vaihdossa käytetään tilastokomitean päättämää vakiomuotoa. Tämä vaatimus ei estä käyttämästä varamenettelynä jotakin muuta EKP:n kanssa ennalta sovittavaa tilastotietojen toimitustapaa.

23 artikla

Yksinkertaistettu muutosmenettely

EKP:n johtokunnalla on oikeus tehdä tilastokomiteaa kuultuaan näiden suuntaviivojen liitteisiin mitä tahansa teknisiä muutoksia, kunhan nämä muutokset eivät muuta suuntaviivojen perustana olevaa käsitteellistä viitekehystä tai lisää tiedonantajille raportoinnista aiheutuvaa rasitusta jäsenvaltioissa.

▼M2

24 artikla

Julkaiseminen

Kansalliset keskuspankit eivät julkaise euroalueen kuukausittaisiin raha-aggregaatteihin ja niiden vastaeriin liittyviä kansallisia tietoja, ennen kuin EKP on julkaissut nämä aggregaatit. Jos kansalliset keskuspankit julkaisevat kyseisiä tietoja, tietojen tulee olla samat kuin viimeksi julkaistujen euroalueen raha-aggregaattien kansalliset osuudet. Kun kansalliset keskuspankit toisintavat EKP:n julkaisemia euroalueen raha-aggregaatteja koskevia tietoja, toisintojen tulee tarkasti noudattaa alkuperäistä lähdettä.

▼B

25 artikla

Kumoaminen

Kumotaan suuntaviivat EKP/2003/2.

26 artikla

Voimaantulo

Nämä suuntaviivat tulevat voimaan kolmantena päivänä sen päivän jälkeen, jona asetus EKP/2007/8 tulee voimaan.

27 artikla

Osoitus

Nämä suuntaviivat on osoitettu kaikille eurojärjestelmän keskuspankeille.









LIITE I

VASTAAVUUSTAULUKOT

Vastaavuustaulukoissa on kuvattu yksityiskohtaisesti kirjanpidon tase-erien ja tilastointia varten ilmoitettavien erien välinen yhteys.

Vastaavuustaulukoiden vasemmalla puolella esitetään asetuksen EKP/2001/13 liitteessä I olevien taulukoiden 1, 2, 3 ja 4 kunkin solun osalta erän numero, kuvaus ja erittely; vastaavuustaulukoiden oikealla puolella esitetään kunkin kirjanpitoerän osalta erän numero, kuvaus ja pyydettävä erittely. Tietyt asetuksen EKP/2001/13 mukaiset tase-erät eivät ole sovellettavissa EKP:n/kansallisten keskuspankkien taseisiin (niiden osalta käytetään merkintää ”-”).







VASTAAVUUSTAULUKOT (Kuukausittain toimitettavat tiedot) Vastaavuustaulukko. Erien vastaavuus VASTATTAVAA Kannat Asetus EKP/2001/13 – Liite 1 – Taulukko 1 Esitysmuoto taseessa Erä Kuvaus Erittely Erä Kuvaus Lisäerittelyt Kotipaikka Sektori Alasektori Maturit. Kotipaikka Laji Valuuttta Sektori Alasektori Maturiteetti 8 Liikkeessä oleva raha 1 Liikkeessä olevat setelit 9 Talletukset (kaikki valuutat) Kotimaa Raha-laitokset 2,1 Rahapoliittisiin operaatioihin liittyvät euromääräiset velat euroalueen luottolaitoksille – sekkitilit (mukaan lukien vähimmäisvarantotalletukset) Kotimaa 2,2 Rahapoliittisiin operaatioihin liittyvät euromääräiset velat euroalueen luottolaitoksille – talletusmahdollisuus Kotimaa 2,3 Rahapoliittisiin operaatioihin liittyvät euromääräiset velat euroalueen luottolaitoksille – määräaikaistalletukset Kotimaa 2,4 Rahapoliittisiin operaatioihin liittyvät euromääräiset velat euroalueen luottolaitoksille – käänteiset hienosäätöoperaatiot Kotimaa 2,5 Rahapoliittisiin operaatioihin liittyvät euromääräiset velat euroalueen luottolaitoksille – vakuuksien muutospyyntöihin liittyvät talletukset Kotimaa 3 Muut euromääräiset velat euroalueen luottolaitoksille Kotimaa 5,2 Euromääräiset velat muille euroalueella oleville – Muut velat Kotimaa 7 Valuuttamääräiset velat euroalueelle Kotimaa 10,1 Eurojärjestelmän sisäiset velat – valuuttavarantojen siirtoja vastaavat velat (vain EKP:n taseessa) Kotimaa 10,2 Eurojärjestelmän sisäiset velat – EKP:n velkasitoumusten liikkeeseenlaskun perusteella annettuihin velkakirjoihin liittyvät velat (vain kansallisten keskuspankkien taseessa) Kotimaa 10,4 Eurojärjestelmän sisäiset velat – muut velat eurojärjestelmän sisällä Kotimaa 12 Muut velat Kotimaa Talletukset Kaikki valuutat Rahalaitokset 9 Talletukset (kaikki valuutat) Kotimaa Muut kuin rahalaitokset Julkisyhteisöt Valtio 5,1 Euromääräiset velat muille euroalueella oleville – Julkisyhteisöt Kotimaa Muut kuin rahal. Valtio 7 Valuuttamääräiset velat euroalueelle Kotimaa Muut kuin rahal. Valtio 12 Muut velat Kotimaa Talletukset Kaikki valuutat Muut kuin rahal. Valtio 9 Talletukset (kaikki valuutat) Muu rahaliittoon osallistuva jäsenvaltio Raha-laitokset 2,1 Rahapoliittisiin operaatioihin liittyvät euromääräiset velat euroalueen luottolaitoksille – sekkitilit (mukaan lukien vähimmäisvarantotalletukset) Muu rahaliittoon osallistuva jäsenvaltio 2,2 Rahapoliittisiin operaatioihin liittyvät euromääräiset velat euroalueen luottolaitoksille – talletusmahdollisuus Muu rahaliittoon osallistuva jäsenvaltio 2,3 Rahapoliittisiin operaatioihin liittyvät euromääräiset velat euroalueen luottolaitoksille – määräaikaistalletukset Muu rahaliittoon osallistuva jäsenvaltio 2,4 Rahapoliittisiin operaatioihin liittyvät euromääräiset velat euroalueen luottolaitoksille – käänteiset hienosäätöoperaatiot Muu rahaliittoon osallistuva jäsenvaltio 2,5 Rahapoliittisiin operaatioihin liittyvät euromääräiset velat euroalueen luottolaitoksille – vakuuksien muutospyyntöihin liittyvät talletukset Muu rahaliittoon osallistuva jäsenvaltio 3 Muut euromääräiset velat euroalueen luottolaitoksille Muu rahaliittoon osallistuva jäsenvaltio 5,2 Euromääräiset velat muille euroalueella oleville – muut velat Muu rahaliittoon osallistuva jäsenvaltio 7 Valuuttamääräiset velat euroalueelle Muu rahaliittoon osallistuva jäsenvaltio 10,1 Eurojärjestelmän sisäiset velat – valuuttavarantojen siirtoja vastaavat velat (vain EKP:n taseessa) Muu rahaliittoon osallistuva jäsenvaltio 10,2 Eurojärjestelmän sisäiset velat – EKP:n velkasitoumusten liikkeeseenlaskun perusteella annettuihin velkakirjoihin liittyvät velat (vain kansallisten keskuspankkien taseessa) Muu rahaliittoon osallistuva jäsenvaltio 10,4 Eurojärjestelmän sisäiset velat – Muut velat eurojärjestelmän sisällä Muu rahaliittoon osallistuva jäsenvaltio 12 Muut velat Muu rahaliittoon osallistuva jäsenvaltio Talletukset Kaikki valuutat Rahalaitokset 9 Talletukset (kaikki valuutat) Muu rahaliitt